text:
Pinintaan
Ti pinintaan ket maysa a panagnasay iti panangipakat iti pinta, pigmento, maris wenno dadduma pay a banbanag[1] iti maysa a rabaw. Daytoy a banag ket kadawyan a maidangep ti maysa nga arisadsad ti brútsa ngen mabalin pay ti agusar kadagiti sabsabali a banbanag. Iti arte, ti balikas a pintaan ket agipalpalawag ti aramid ken resulta ti panagaramid. Nupay kasta, ti pinintaan ket mabalin pay a mausar ti ruar iti arte a kas maysa a kadawyan a komersio babaen dagiti artesano ken dagiti agipakpatakder. Dagiti pinintaan ket mabalin a mausar a suporta kadagiti rabaw ti diding, papel, mantalóna, kayo, sarming, malapáko, sekka, bulong, gambáng wenno konkréto, ken mabalin pay a mairaman a pagtitiponen dagiti sabsabali a banbanag a mairaman ti darat, sekka, papel, nabalitokan a bulong ket dagiti dadduma pay a banbanag.


c: text/html

text:
MANGITURTURONG:
Ti mangirupir iti baro ket ni (nagan ti speaker) a napintas
Nakapimpintas ta maysa ngarud nga Ilokana nga imnas
No aniaman ti argumentona iti naidatag a pakarikutan
Intay ngarud denggen ken imdengan
Ta isunto dayta ti inna pakahusgaan
Iti daytoy nalatak a bukanegan
Ti mangirupir ket ni manong balo a nagaget
Ken addaan iti saguday a nakasingsingpet
Ket siempre ti kalakian iti bukanegan
Nga isu daytoy ni (nagan) ket intay met imdengan
Adda mangsensenias man kaniak
Ti rupak kano ket itay pay la koma a rinugiak
Ta maganatandan ket, apay a siak ket kutak a kutak
Tapno awan ti makunayo, apo, alan, rinnupak
Awagak ngaruden ti prinsesa a mangitupak
Ti rasonna nga utoben ken mangparagsak
Ala ngaruden prinsesa, kapanunotam inkan ipasaksak
Dakayo met amin amin pasabatantayo iti palakpak!
PRINSESA TI BUKANEGAN
Adda nakitak sadiay a ti tanganna impatakderna
Ta ayonanna la ket a ti guapo a baro ti kaikarianna
Ta kasna la yik-ikkis a ti balasang ket para laeng iti baro
Awanen ti sabali pay a pagpasaganna lalonan no balo
Ta amangan no maal-allia pay ken di immuna no di makapudno
Dayta balo ket kasla wagwag wenno ukay-ukay
Nga addan ti immuna a makinkukua sakbay nga immapay
Isu a no ipapilityo a dayta balo, ti agbaak a ket kaykayatko pay
Ta nataltalna ti panunotko agingga alaennakon ni Patay
MANGITURTURONG:
Ne, ta nauneg ti pagtaktakderan a kapanunotan
Ti napintas ken masirib a prinsesa ti bukanegan
Dina kano kayat ti balo ta kasla wagwag
Anian, dina kayat ti seken han kunana nga inwaragawag
Ket nataldiapak pay ti prinsipe nga uray la nanglapayag
Iti pannakangngegna iti rason ti balasang a nadayag
Ala ngarud, inka man sungbatan
Prinsipe ti bukanegan ti nangngegam a kalintegan
Ti kabaddungalam itoy a pagsasalisalan
Ngarud yawatko kenkan ti kakaisuna a karbengan
Ta ammok a maganatankan ken matektekan
Ngarud, apo a naitallaong intay ngarud palakpakan!
PRINSIPE:
Itay pay laeng, apo mangiturturong, a matektekanak
Ta diak man magustuan ti rason a nangngegak
Ta kasla timek ti karag a gumanakgak a gumanakgak
Awan ti kaimudinganna iti lubong uray pay rabrabak
Isu nga ita pay laeng ibagakon, siak ti mangabak!
Ading a prinsesa ti bukanegan ibagak kenka
Ti pagsusikanta iti panunot ket adda pagsasaona
Isu daytoy ket denggem, ta ibagak kenka, kunada:
“Naim-imas nga adayo ti kinirog nga umas-asuk
Ngem dayta nay kalluto a naagub ken agatbinukbok”
Uray no sekenhan a kunam no isu ti kamayatan
Ibasuramon dayta baro a kaaalasan
Ta dikanto ket agrungaab ken agkulitagtag iti udinan
MANGITURTURONG:
Anian, ta maysa a pagsasao ti nangirugianna
Iti ipettengna a panirigan ken kapanunotanna
Ania itayen daytay pagsasao a kunana
“Naim-imas ti kinirog nga umas-asuk
Ngem dayta kalluto a naagub ken agatbinukbok?”
Naa, papagayam a naitallaong, nauneg ti rasonna
Ta maysa a repran wenno pagsasao-Ilokano a makuna
Banag a dakkel met dayta a pangabilna
Lalo pay a, no daytoy ket madepensaanna
No aniaman ti kayat a sawen dayta a pagsasao
Urayentayo man ta ilawlawagna amin kadakayo
Ala ngarud, ading balasang, tumakderkan
Batangmo manen ti agsao ken agikalintegan
Laingem unay ket itakdermo ti kapanunotan
Tapno dagiti dumdumngeg ket indaka pagrukbaban
Lalo no, ni manong baro, ket ibalatmo itoy a salisalan
[ Adda tuloyna ]

robotstxt: allowed

filter: keep


text:
BANTAY, Ilocos Sur – Adda listaan ti kapolisan ditoy kadagiti mangngalap nga agisaysayangkat iti panagbongbong ket nainget a masipsiputanda, kas paset ti naing-inget a kampania maikontra iti illegal a panagkalap iti probinsia, segun iti PNP provincial director.
Kinuna ni Police Senior Supt. Eduardo Dopale, Jr., nga adda listaanda dagiti mangngalap a masuspetsa nga agus-usar iti bongbong ket isuda ti under surveillance wenno imonmonitor dagiti polis iti babaenna.
Impalgak ni Dopale daytoy kalpasan ti naballigi nga operasion nga insayangkatda iti pagtaengan ti maysa a mangngalap nga adda iti watch list dagiti agar-aramid iti bongbong iti Sitio Panayogan, Barangay Daclapan, Cabugao, Ilocos Sur idi Hulio 28.
Napilaan iti kaso a panagsalungasing iti Seksion 3 ti RA 8294 iti provincial prosecutor’s office ni Alfredo Saniatan, Sr. y Vivit, 57, naasawaan, residente iti Sitio Panayogan, Barangay Daclapan, Cabugao, Ilocos Sur kalpasan a positibo ti panagsukisok dagiti nagtitipon nga elemento ti ISPPSC, PIB, Ilocos Sur PPO ken Cabugao police iti panangidaulo ni Police Supt. Emmanuel Reyes iti balay ni Saniatan idi agarup alas 5 ti agsapa ti Hulio 28, 2010 ken sinaksian dagiti opisial ti barangay.
Nakakumpiska dagiti nagsukisok iti balay ni Saniatan ti 2 botelia (bilog) ti arak ken maysa a botelia ti kuatro kantos a mapapati a naglaon iti potassium nitrate; 3 nga improvised explosives a naikabil iti 500 ml a botelia ti Sprite, 700 ml a botelia, ken 80 ml a botelia; 10 nga atiddog a safety fuses ken 100 a short safety fuses ken dua a pedaso ti posporo.
Sakbayna, iti miting nga inangay ni Gov. Luis “Chavit” Singson a tinabunuan da Dopale ken dagiti hepe ti polis dagiti nadumaduma nga ili, indagadagna ti naing-inget a kampania maikontra iti illegal a panagkalap a pakairamanan ti panagbongbong.
Ti pannakatiliw ni Saniatan ti positibo a resulta ti action plan nga inrusat ni Dopale kalpasan ti pammilin ni Singson.
Kinuna ti provincial director a nangbukelen iti barangay dagat tapno adda katulonganda a mangmonitor kadagiti mangngalap nga agus-usar iti bongbong.#


text: Manipud idi 1901, ti Premio Nobel iti Literatura (Sueko: Nobelpriset i litteratur) ket tinawen a naipagunguna iti maysa a mannurat manipud ti aniaman a pagilian nga adda, kadagiti balikas ni Alfred Nobel, nakaparnuay "kadagiti pagobraan iti literatura ti naisalsalumina unay nga obra iti umno a turong" (orihinal a Sueko: den som inom litteraturen har producerat det mest framstående verket i en idealisk riktning).[1][2] Urayno dagiti agmaymaysa nga obra ket sagpaminsan a nadakdakamat a naisangsangayan a naisalsalumina, ditoy ti "obra" ket mangitudo ti sibubukel nga obra ti mannurat. Ti Sueko nga Akademia ket isu ti mangikeddeng, no adda ti sinoman, a mangawatto ti premio iti aniaman a naited a tawen. Ti akademia ket mangirangarang ti nagan ti napaili a laureado iti kasapaan ti Oktubre.[3] Daytoy ket maysa kadagiti lima a Premio Nobel a nabangon babaen ti keddeng ni Alfred Nobel idi 1895; dagiti daddumapay ket ti Premio Nobel iti Kimika, Premio Nobel iti Pisika, Premio Nobel iti Kappia, ken Premio Nobel iti Pisiolohia wenno Medisina.


text:
Maikadua a Gunggona.....
Daton Para iti Ina a Daga
Sarita ni RODGERRY RODRIGUEZ
(Parbo a Nagan: Maj. General Pro B. Lem)
I
Bravo to Alpha, we need reinforcement, do you hear me, over?
Lt. Leon. Negative latta ti response, saanen a makapukkaw 'toy duog nga AN/PRC-77 Radiotayo gapu ta napuntaan ti shrapnels ti granada dagiti rebelde a Muslim.
No adda koma ti laptop computertayo nga addaan satellite phone ken Global Positioning Systemna, napaspas koma ti komunikasiontayo.
Agpayso a nasanaytayon iti Balikatan war exercises ngem mabayag pay a sumangpet ti idonar ti US a pundo a para modernisasaion ti AFP, teniente.
Nupay kasta, ipakitatayo kadagiti kabusor nga uray kadaanan dagiti ramittayo iti armada ti 'Pinas, as usual, kabaelentay latta ti makiranget kadakuada. Ipakitatayo a datayo nga Ilokano, pudno a malalaki ken natured iti gubatan!
S-Sir, sumarakusoken dagiti MILF ditoy, agpatudoda manen kadagiti bumegbeggang a buli!
Take cover, men!
Hold your position. Wait for my signal to fire!
Masapul a maysa a bala, maysa ti mapasag kadagiti kalaban. Aim well at the enemy!
Ready, fire!!!
- o 0 o -
S-Sir, a-adda sugatko, napuntaanak ti sniper ti kalaban…ahhh!
Patibkerem ta nakemmo, Corporal Somera. Malayo sa bituka 'yan! Sgt. Rojas, ikkam iti first aid ni Kabo!
Yes, Sir!
Siak ti umuna a dumarup ta gudasek dagiti sniperda kadagiti ginget ti bantay ken narukbos a kaykayo iti aglawlaw.
Yes, Lieutenant!
No maibusko dagiti snipersda, wait for my signal to attack. Mapanakon! Agsiputkayo a naimbag ta mangliliput dagiti kabusor. Cover me, men!
Yes, Sir!
- o 0 o -
Um! Masapul a gibusanen ti kinadangkesyo. Adun nga inosente a sibilian ti pinatliyo! Um! Um!
Yibusko ti balak kadakayo! Yaaaaaa!!!!
Attack, men! Go! Go!! Go!!!
This is war. Survival ti linteg. Gudasen dagiti kabusor no kayattay pay ti agbiag!
Fight to your last breath!
No retreat, no surrender!
Do or die!
Attack, men!!!
- o 0 o -
S-Sir, kasla imposible ngem nabugawtayo dagiti reprep a kabusor ditoy mismo nga umokda.
Nauyongda nga agpayso ngem nakitada ngamin nga uray bassittayo, nauy-uyongtayo a buyot ti armada ti pagilian ngem isuda iti gubatan.
Use your cellular phone, Sgt. Antalan, uray ta napigsa ti signal ditoy nga area. Agreportka idiay headquarters ta umayda alaen dagiti casualties ken dagiti kautibo.
Right away, Sir!
Master Sgt. Alicias, take your platoon with you and secure the area, watch out for booby traps and land mines.
Yes, Sir!
Sgt. Afroilan, urnongenyo dagiti armas ken bangkay dagiti kabusor. Move!
Yes, Sir, let's go boys!
Agsiputkayo a naimbag, men, amangan no adda pay kalaban iti aglawlaw. Stay alert at all times!
- o 0 o -
Mission accomplished, General!
Good work and congratulations, Lt. Leon. You and your men deserve commendation and a possible promotion.
Thank you, Sir!
Because of a job well done, ti US-trained a Light Reaction Unityo ti umuna a makaawat iti modern military equipments nga indonar ti Amerika itay nabiit. Mausaryo dagitoy iti sumaruno a missionyo--ti Oplan Tugis. Pugipogenyo dagiti kidnaper ken reypis nga Abu Sayyaf idiay Sulu ta dakayo ti maibaon a first combat team unit.
Dakkel ti maitulongna kadakami dagidiay nga equipment no kas pangarigan, Sir.
With your bravery, together with the GPS-capable computer, night vision goggles, bulletproof vests, telescopic M16s with laser, and other ultra-high powered weapons, awan ti rason a saanyo a maparmek dagiti nagalis nga ASG!
Pray for us and we will do our best for the mission, Sir!
Good soldier! Maipagpannakkel ti kas kenka nga Ilokano a buyot ti armada. I am very proud of you. Keep up the good work, Lieutenant!
I will, Sir!
II
Adda wire a naggapu diay Candon, Lieutenant. Here's the message, basaem.
Thank you, Major!
"Leonardo M. Armando, Jr., serious iti ospital."
Can I go on vacation to visit my family, Sir?
I am sorry, Lt. Leon. Mangrugikayon iti misionyo inton bigat. Kasapulandaka dagiti taom. They need you as their trusted and respected leader!
Ngem kasapulandak met ti pamiliak, masakit ti kakaisuna nga anakko, serious ti kondisionna, Major!
But you're not a doctor, you're a soldier, Lieutenant!
Apay a didak a maawatan, Sir?
I do. But we are at war, Lt. Leon. Ammom nga iti daytoy a gundaway, napatpateg ti serbisio para iti pagilian ngem iti aniaman a personal a kasapulan.
Ngem napateg met ti karadkad ken biag ti pamiliak, Sir!
Napatpateg ti adu a maisalakanyo a biag no maparmekyo dagiti nadangkok nga ASG idiay Sulu, Lieutenant!
Ngem…
No more excuses. Duty first before family. Saanmo dadaelen ti talek ti Presidente, ti Chief of Staff, kadatay' nga Ilokano a soldado. Dakayo a kaaduanna nga Ilokano iti unityo, ti namnamada a mangparmek kadagiti ASG!
Yes, Sir! Permission to leave, Sir!
Carry on!
- o 0 o -
Teniente, nauneg ti tayab ti panunotmo. Ibingaymo kaniak, a, bareng lumukay ta aangsam ket maalamton ti tuturogam?
Thank you for your concern, Sgt. Agpalo. Talaga a pudnoka a gayyem.
What are friends for, teniente, no saanmo nga iparanud 'ta pakaburiboram?
Madanaganak iti kasasaad ni Junior idiay ospital. Nagtext manen ni misisko itay. Nagkomplikasion kano ti typhoid feverna, ken patinayon a sapsapulennak.
Naulpit ngamin ti gubat, Sir. Adu ti maisakripisio, kangrunaanna unay dagiti ipatpategtayo ti biag!
Pudno 'ta kunam, Sarhento. Manon a sangsangit ti naibuang? Manon a pamilia ti nagsagaba iti nagan ti gubat?
Saantay a maliklikan iti agbalin a biktima ti gubat, Sir!
Kapilitan nga agituredtayo iti amin ta napateg ti panagserbi iti pagilian, Sarhento.
Raemek unay 'ta prinsipiom ken 'ta kinatibkermo, Sir!
Masapul a natibkertayo ta amin a biag a maidaton iti gubatan - agtultuloyto a pakasaritaan ti kinabannuar para iti linak ken talna ti Ina a Daga!
- o 0 o -
Ni Kumander Abdul Faizal alias Abu Dhakar ti lider ti 500-strong ASG ti inkay anupen ta isu ti top priority iti mision. Eksperto iti panagbomba dagitoy a notorious a kidnaper ken rapist-killer. Positibo nga adda koneksionda iti Jemmah Islamiyah ken Al Queda ni Osama Bin Laden isu a naibilangda a terorista!
Sir, adun ti kakaduatayo a napan nanganup ti grupo ni Abu Dhakar ngem nagbanagda laeng iti awan. Talaga met a nagalis dagitoy nga ASG!
With your group's advanced training in special warfare operation-counter terrorism and with your modern equipments, mamatiak nga agballigitayon iti daytoy a gundaway.
Agyamankami iti talekyo iti grupomi, Major. We will accomplish our mission at all cost uray kaipapananna ti pannakaipatlimi!
Good soldier!
- o 0 o -
Men, laglagipenyo amin dagiti impormasion iti briefing itay. Take extra precaution ta iti amin a nakalabantayon, ti grupo ni Abu Dhakar ti karurungsotan ken kamodernuan ti armas a panggerra. Remember, this is a suicide mission. Saantay' nga ammo no makasublitay' pay a sibibiag iti pamiliatayo!
Kas iti kinunam itay, teniente, idatontayo ti biagtayo tapno agballigi ti mision. Nakasaganakam' a mauyosan iti anges para iti linak ken talna ti Ina a Daga!
No naikkanak iti gundaway, pugotak ti ulona dayta nga Abu Dhakar ta idatonko kadagiti sibilian ken kakaduatayo a ginudasda!
Awan ti sayangek a balak kadakuada. Siguraduek a tunggal putok, adda mapasag nga ASG!
No awan koma ti innarmasan, kayatko nga labanan ida iti hand to hand combat no pudno met la a makaituredda!
Don't say it. Do it, soldiers. Masapul a maunaantayo dagiti kalaban sakbay a makabiktimada manen. Umataketayo inton rabii, apagisu a pumigsa ti impakdaar ti weather bureau a sumungad a bagyo. Sorpresaentay dagiti terorista nga Abu Sayyaf!
Yes, Sir!!!
- o 0 o -
Addadtoytayon teritorio dagiti kalaban. Sgt. Antalan, use your night vision equipment and mine detectors, lead the mine clearance operation. Move!
Yes, Sir!
Sgt. Britos, lead the booby-trap clearing operation. Move!
Yes, Sir!
Men, ready your weapons and estimate your fire range against the enemy.
Sgt. Cuenca, lead the grazing fire position. Move!
Sgt. Carino, lead the defilade fire position. Move!
Sgt., lead the enfilade fire position. Move!
M/Sgt., check our laptop with GPS, i-transmitmo ti target location, ibagam nga agsaganan ti artillery ken ti air-ground system agraman ti reinforcements idiay baba ti bantay.
Any moment from now, maipasungalngatyon. Get ready to wipe out the enemy!
To your positions, men. Move!
- o 0 o -
Let's surprise the enemy!
Ready… fire!
Sgt. Bueno, transmit the signal for artillery fire at the target!
Take cover, men!
Ahh… kasla umang-anges ti daga ti dayyeg dagiti kanalbuong!
Kasla impiernon ti uneg ti kampo dagiti kabusor!
Let's go, men!
Attack! Go! Go!! Go!!!
- o 0 o -
To hell with you, gaddam ASGs! Yaaaaa! Arg!
S-Sir, natatek iti 57RRs ni Corporal Madarang!
Mapiya ang Bangsa-Moro!
Pagatu tano sakagaga!
Alawa Akbar!
- o 0 o -
A-adun ti casualtytayo, t-teniente, napigsa dagiti 1B40 RPG, M635, M203 ken dadduma a high-powered weaponsda!
Sgt. Bueno, call for air support now! Right now!
Yes, Sir!
Cool down, men! Kayatayo dagiti kalaban uray narungsotda. Continue firing!
Give me the M67-90-mm Recoilless Rifle ta busakek agraman ti kararua ni Abu Dhakar iti paglemlemmenganna a bunker!
Yes! Bull's eye, teniente!
Now, let's hit those machine-gunners with our 106-mm Recoilless Rifles!
Yes, Sir!
Sgt. Bueno, call for the combat support units. Immediately!
Yes, Sir!
- o 0 o -
Cease firing! Cease firing!
Save your bullets, men, addidtan ti artillery ken air supports. Take cover!
Kasla impiernon ti aglawlaw!
Agkaraudatal dagiti bangkay! Agkaraiwarsi dagiti napirpirsay a lasag! Anian a langsi ti agpusitsit a dara!
Nakaal-alingget a buya ti gubat!
Nakaal-alinggaget dagiti ikkis ken asug dagiti kabusor!
- o 0 o -
Narpuogen dagiti bunkers dagiti kabusor!
Get ready for the final attack!
Fix bayonets! Isaganayon dagiti sidearmsyo!
Let's go men!!!
Go! Go!! Go!!!
Kanibusanyon nga Abu Sayyaf! Yaaahh!
- o 0 o -
A-apay a kellaat a limmamiis ti klima, Sgt. Naungayan?
Napigsa ti tudo nga agpayso ngem nakapsut ti angin, Sir.
Kasla malamminak metten, ania daytoy marikriknakon?
S-sir…?
Hah? Adidiay ni J-Junior… pumaypayapay kaniak!
A-wan met ti makitak, Sir?
Adidiay ni…
S-sorry, Sir, a-awan met ti makitak?
Ha?
- o 0 o -
Men, secure the area, move!
Yes, Sir!
Agaluadkayo, mangliliput dagiti kabusor!
S-Sir, adda pay angesna ta kalaban dita likudam!
A-adda manen idiay ni J-Junior, ne!
P-paltogannakan, Sir, take cover!
A-anakko… J-Junior!
P-patay ka, Kristiyano!
Aaaarg! Um!
Um!
A-Alawa Akbar…ala-wa… ak…bar…
D-Diosko…! S-sikan ti makaammo kaniak…
T-teniente!
III
Agyamanak iti Namarsua ta nakapuotkan, Lt. Leon.
M-Major Espejo?
Kumusta 'ta panagriknam, teniente?
Nasaem ti sugat ti likudko ngem mariknak a saan a napukaw ti pigsak, Sir.
Good. By the way, I'm here to congratulate you personally for a job well done! At last, naggibusen ti kinadangkes ti grupo ni Abu Dhakar!
Inaramidmi laeng ti trabahomi nga agserbi iti pagilian, Major.
Makipagriknaak kadagiti taom ken gagayyemmo a nangidaton iti biagda iti nagan ti linak ken talna ti ilitayo, teniente.
T-Thank you, Sir!
Saanka koma a mabigla… Adda wire a naggapu idiay Candon. Addaytoy, basaem.
D-Diosko!
Isu met la gayam a saannak a panawan ti nalamiis nga angin a mangar-arakup kaniak...!
J-Junior…anakkooo!
- o 0 o -
Iti daytoy a panangrambak ti maika-103 nga anibesarioiti pannakawayawayatayo, maysa a tao ti ikkantayo ti naisangsangayan a pammadayaw gapu iti kinaturedna ken kapintas ti gapuananna kas junior officer ti Philippine Army iti kampania kontra kadagiti rebelde a Muslim idiay Mindanao.
Ayabantay man ditoy ngato ti entablado ti maruknoyan ti Medal of Valor iti daytoy a tawen. Ti ipagpanpannakkel dagiti Ilokano a buyot ken ti entero nga armada-- ni First Lieutenant Leonardo M. Armando, Sr.
Congratulations! I am very proud of you. Intal-om manen iti kina-Ilokanotayo! Nagdoble ti talek ti Presidente kadatayo a Saluyot iti armada. Keep up the good work, Lieutenant.
Thank you very much, General!
Ket ita, ti Commander-in-Chief ti Armed Forces of the Philippines, iwaragawagna ti promosion dagiti bannuartayo nga idauluan ni First Lieutenant Leonardo M. Armando, Sr. Please do the honor, Madame.
Thank you, General Abaya.
Because of your bravery in fighting against the MILF in Hill 787, Isabela, Basilan and the notorious Abu Sayyaf in Sulu, Mindanao that caused the fall of Kumander Abdul Faizal alyas Abdul Dhakar, I am now promoting you, Lieutenant, to the next rank. Congratulations, Captain Leonardo M. Armando, Sr.!
Thank you very much, Madame President.
You're one of the awardees at Heroes' Hall at Malacañang next month. Again, congratulations, Captain Armando. I am very proud of you!
Thank you again, Madame President.
You're welcome, Captain. God bless you!
- o 0 o -
Ita, denggentay man ti panagbitla ti special awardeetayo--ni Kapitan Armando Sr!
Daytoy a pammadayaw ket sipupusok nga iruknoy iti pagilian a Filipinas. Kangrunaanna unay iti entero nga armada ken dagiti kakaduak ken gagayyem a nangidaton iti biagda, kasta met iti pamiliak, ti ay-ayatek a kaingungotko, ni Gerlyn, iti sakripisiona ken ti nalawa a panangawatna iti kasasaad ti kas kadatayo a soldado ti gobierno a patinayon a mayad-adayo iti sidongda gapu iti panagserbi ti pagilian.
Kangrunaanna unay nga iruknoyko daytoy a medal of valor iti kakaisuna nga anakko, ni Leonardo M. Armando, Jr., a nagsakripisio iti kaawanko iti dennana iti maudi nga angesna idiay ospital gapu iti gubat.
J-Junior, anakko, no sadino man ti ayanmo ita, ammok a naragsakka ken ipagpannakkelnak kas amam gapu iti kinapudnok iti serbisio iti Ina a Daga!
Agnanayonkanto nga inspirasion ken pammatibkerko iti amin a bakal a papanak, ket aminto a balligi a magun-odko, iruknoyko amin iti inam ken kangrunaan unay kenka, anak!
Kadagiti amin a buyot ti AFP a nangidaton ti biagda, saluduankay' amin ket sapay ta addanto latta kas kadakayo a saan nga agsarday a mangidaton ti kakaisuna nga angesda tapno mataginayon ti wayawaya ti pagilian a Filipinas.
Kadakay amin nga adda ditoy, saluduankay met amin iti suporta ken kararagyo.
Aggigiddantay amin a mangidir-i. Agbiag ti armada ti Filipinas!
Agbiag dagiti buyot!
Agbiag ti puli a kayumanggi!
Agbiagtay' amin!
Agbiaaaggg! ###


text:
Kumperensya kasilpo ti serbisyo ti padanum, indauloan ti Stop Exploitation
Ni KYLE EDWARD FRANCISCO
www.nordis.net
VIGAN, Ilocos Sur — Balligi ti panagtataripnong dagiti mannalon a naiyaramid idi Nobiembre 5, 2015 iti STERN Mall ti Siudad ti Candon. Ti aktibidad a nainaganan a “Kumperensya ti Mannalon Mainaig ti Serbisyo a Padanum” ket inorganisa ken indauloan ti Solidarity of Peasants Against Exploitation (Stop Exploitation).
Immatendar ti nasurok a 120 a lider dagiti asosasyon ti irigasyon ken mannalon ti Probinsia ti Ilocos Sur karaman dagiti empleyado ti National Irrigation Administration (NIA). Panggep ti nasao nga panagtitipon a maaddaan ti gunduway a makapagsisinnukat ti kapadasan dagiti mannalon mainaig ti padanum, makabukel ti nauneg a panagbuya iti kasasaad ken ladawan ti serbisyo nga ipapaay ti gobierno.
Nayon pay a kayat a magun-od dagiti nagorganisa ti pannakabukel ti plano nu kasano a maiyaddang ti kampanya para iti nasisiyaat ken libre a padanum.
Kasasaad ti padanum
Ni sigud nga Diputado ti Anakpawis Partylist Rafael “Ka Paeng” Mariano ti naimbitaran a mangibingay ti ladawan ken kasasaad ti serbisyo ti padanum ti pagilian. Iti panagsarita, tinalmegan na a laksid kadagiti naipatungpal a programa iti irigasyon dumanun laeng a 56% ti nagun-od iti panangpadur-as ti irigasyon. Adda pay nabatbati a nasurok 1.34 milyon nga ektarya a mabalin maikkan ti padunum manipud iti 3.02 milyon nga ektarya a mabalin a maserbisyuan ti irigasyon.
Bininsabinsana pay nga iti kabukalan a 1.68 milyon nga ektarya a maserserbisyuan ti padanum 20% laeng ti iwanwanwan ti NIA, 34% ti komunal bayat a ti dadduma pay ket addan iti pribado a sektor ken mapadpadanuman babaen kadagiti pasdek a naggapu ti dadduma nga ahensya ti gobierno.
Iti met panagsukisok ti Katinnulong Daguiti Umili ti Amianan, Inc. (Kaduami) ken ti Ilocos Center for Research, Empowerment and Development (ICRED), kinunada a 56% laeng ti kabukalan a mabalin a mapadanuman iti pagilian ti madanun ti serbisyo nga irigasyon. Bayat nga ti 137,631 ektarya a daga a mabalin mapasayakan iti sub-rehiyon, 67,574 ektarya wenno 40.10% laeng ti addaan padanum.
Adda pay nasurok 70,000 ektarya nga addaan potensyal a mapadanuman. Iti daytoy a bilang, 21,656 ektarya wenno 32% laeng ti serserbisioan ti NIA. Dinakamatda pay nga iti 145 a small-scale impounding system a pinondoan dagiti dadduma nga ahensya ti gobyerno, 63% laeng ti fully operational bayat a 47% a mangserbisyo koma ti 1,934 a mannalon ket agkasapulanen ti pannakaisimpa wenno talagan a saanen a mausar.
Basar iti mismo ebalwasyon ti gobyerno ket nababa ti nagunodan ti NIA ti panangipatungpal na ti rebbengen. Kuna ti COA a manipud 2009-2012 ket nagtalinaed nababba ti nagun-od ti NIA ngem iti target na a baro a mapasayakan a dagdaga. Idi 2010, 51% laeng ti baro a napasayakan a dagdaga, 76% ti naisimpa ken 78% ti narehabilita. Kastamet nga idi 2011 ket 72% ti baro, 56% ti naisimpa ken 106% ti naipauneg ti rehabilitasyon. Bayat nga idi 2012 ket 55% laeng ti baro, 66% ti naisimpa ken 186% ti narehabilita.
Kamali a polisiya
Kinuna pay ni Mariano nga biddut ti polisiya ken pagganurutan ti gobierno a ti serbisyo iti irigasyon ket kasapulan a bayadan ti mannalon. Ti nangato nga irrigation service fee a singsingiren ti NIA ket nagresultan ti nakadakdakkel nga utang wenno back accounts dagiti mannalon, karaman ti interes ken multa a bayadanda. Kunana nga ti intero nga Asya, ti laengen Pilipinas ti agsingsingir pay ti ISF.
Basar met ti konklusyon ti Kaduami ken ICRED, makuna a kitkitaen ti gobierno a negosyo ti panangipaay ti padanum imbes koma a maysa kadagiti kangrunaan a pangimong a serbisyo. Kuna iti nasao a panagadal nga impabaklay ti gobierno iti mannalon ti panangipaay ti kasapulan a pinansia para iti operasion ti NIA. Dinakamat da ti mismo rekord ti Department of Budget and Management a mangipakpakita a manipud 2013 inggana 2015 ket nakurang a 50% ti kabukalan a pondo ti ahensya para iti operasion kas iti pasweldo, maintenance and operating expenses ken dadduma pay ket naggapu ti ISF.
Sinao pay ni Mariano a ti pondo para ti operasyon ti NIA ket rumbeng a a mailatang manipud ti national budget babaen ti General Appropriations Act ken dapat nga dagus a maited ti ahensya apaman a maaprubaran ti kongreso. Napateg daytoy kunana tapno dagus a maimplementar ti NIA dagiti iyaramid na a proyekto ken pannangisimpa kadagiti pasdek ken pasilidad para iti padanum ken maliklikan ti taktak dagiti mannalon.
Karaman pay a nadakamat dagiti nagsarita a parikut ti nakaro a korapsyon a mapaspasamak iti ahensya ken kabuklan a gobierno.
Maipalagip nga idi Marso 2014, imbutaktak dagiti kameng ti union dagiti empleyado ti NIA ti nakaro a korapsyon iti ahensya. Kinuna da malaksid kadagiti kwestionable a proseso ti bidding, dakkel pay ti alalaen dagiti opisyal ti NIA nga “S.O.P.” kadagiti proyekto. Dinakamatda ti mano a proyekto idiay rehiyon ti Caragara ken Central Luzon.
Kinapateg ti padanum
Kinuna ni Mariano ken dagiti mangibagi ti dua nga institusyon a nangisayangkat ti panagadal a ti serbisyo iti irigasyon ket importante a paset ti kabuklan a subsidyo iti produksyon gaputa nakapatpateg daytoy para iti panangpangato ti produktibidad ti agrikultura ken panagdur-as ti kaaw-awayan.
Dinakamat ti dati a diputado ti kapadasan ti Vietnam, a ti irigasyon ket banag a mangipapaay ti gundaway tapno magun-od ti ‘middle income status’ dagiti mannalon. Segun iti paglintegan ti nasao a pagilian, ti kabuklan a populasyonda ti makinkukua ti amin a kinabaknang ken kadanuman ket mabalin da nga aramaten dagitoy tapno magun-odda dagiti kasapulan iti inaldaw-aldaw ken iti produksyon.
Basar iti maysa a panaggadal dagiti siyentista, babaen laeng ti naananay a padanum, dagus a maipangato ti agarup tallo a metriko tonelada ti maapit ti maysa nga ektarya ti daga. Naipakita pay a kumpara kadagiti dadduma a pagilian iti Abagatan a Daya nga Asya, adayon a nabati ti Pilipinas iti panangpadur-as ti sistema ti padanum iti laksid ti dakkel a bilang ti populasyon na.
Tinalmegan dagiti nagipresintar a ti maysa kadagiti tulbek ti panagdur-as ti kabibiag ti kaaduan nga umili ken ti kabuklan nga ekonomia ti pagilain ti panangipangato ti produktibidad ti agrikultura ken panangibaba ti gastos dagiti mannalon. Iti kastoy, dakdakkel ti mapastrek ti dagiti mannalon ken ngaumato ti purchasing powerna bayat a gundunoden ti seguridad ti makan.
Libre a serbisyo
Inyebkas dagiti mannalon a nakipagpaset ti kumperensya ti suportada iti kiddaw a mapasiyaat ken agbalin a libre ti serbisyo ti irigasyon. Kinunada a dakkel a banag kanyada daytoy aglalo iti panawen ti didigra.
“Mayat la unay daytoy a gannuat aglalo nu mapatgan a ti pondo ti NIA ket maala iti national budget, iti kasta saanen a ti panagsingir pay ti panpanunuten ti NIA nu ket ti panangisimpa dagiti pasdek ti padanum ken panangbirok ti mabalin pay a mapadanuman a dagdaga,” kuna ni Nestor Dizon, Presidente ti Ilocos Sur Federeated Irrigators Association.
Numanpay adda ti panagdanag a maapektaranda iti nasao a kiddaw, kinuna met dagiti empleyado ti NIA nga indauloan ni Operations Manager da a ni Engineer Alonzo a agyamanda a napagpasetda iti naiayaramid a taripnong ken ti panakairaman iti kabuklan a kiddaw ti naananay a badyet ti ahensya manipud ti national budget. Kinuna da a sisusuportada iti daytoy ngem bayat nga awan pay ti linteg a mangipaay ti libre a padanum ket iyaramidda latta ti panagsingir ngem siguradoen ta a mapasiyaat ti dadduma pay nga akemda para kadagiti mannalon. # nordis.net


text:
News Categories
Latest Bloggers
Facebook Like
SugponewsBlog
This is some blog description about this site
Executive Order No. 27 Series of 2014 ti ili nga Sugpon
Ti Executive Order No. 27 series of 2014 ket inpaulog iti ama ti ili Hon. Fernando C. Quiton, Sr. nga mapaliiw ti Pebrero 4 kada tawen a kas “Foundation Day” ti ili a Sugpon.
Naamuan babaen ti panagsukisok ti ama ti ili Hon. Fernando C. Quiton, Sr. ken Vice Mayor Daniel C. Laño, Jr., nga ti panagbalin ti Sugpon a kas maysa nga naan-anay nga ili iti probinsiya ti Ilocos Sur gapu iti panakaaaramid ti Act. No. 2877 idi February 04,1920 nga maisina a kas paset ti Commandancia Politico de Militar de Amburayan a nabuangay iti nagbaetan iti sub-provinces ti Amburayan ken Lepanto iti paset iti Mountain Province ken Ilocos Sur.
Naisingasing daytoy nga bulan ken petsa iti panangpaliiw ken panangrambak iti tinawen a panagfiesta tapno adda kaipapananna. Ti dati nga March 18-19 nga panakarambak ti fiesta ti Sugpon ket awan ti kaimudinganna iti pakasaritaan ti Sugpon gapu ta isu laeng daytoy iti nakainsigudan nga niramrambakan dagiti imun-una nga nagindeg iti daytoy nga ili.
Nasaysayaat ngarud nga iti panangrambak ti fiesta ti ili ket adda kaipapananna ken kaimudinganna iti pakasaritaan ti Sugpon.
Maipalagip nga maramrambakan ti March 19 gapu ta isu ti fiesta ti Patron ti simbaan nga ni Apo San Jose, ngem gapu ta nagbaliw ti patron ti simbaan nga isu ni Apo San Antonio de Padua nga agfiesta ti bulan ti Hunio13, isu ngarud nga diay March 19 ket saanen nga isu ti ramrambakan ti simbaan ngem gapu ta isu ti nainsigudan nga intay ramrambakan ket isu met ti naitultuloy nga panangrambak ti fiesta ti ili ti Sugpon.undefined


text:
Carpio, Ruiz, Ken Velasco Agpapada Nga Nailayon; Salazar, Baro a Direktor
TALLO kadagiti agdama nga Direktor ti agpapada nga nailayon iti naangay nga panagpipili kadagiti kameng ti Hunta Directiba itay laeng kallabes nga bulan ti Oktobre, 2012. Dagitoy ket da Direktor Hermila Carpio ti Distrito VI (Paoay/ Currimao) ken Direktor Leonardo “Addo” Velasco ti Distrito II (Bacarra/ Pasuquin), agpada nga awan ti nakabalubal na.
Nagtalinaed nga sibabayog ti bandera ni Direktor Enrico Pacifico “Cocoy” Ruiz ti Distrito X (Dingras) babaen ti panangabak na ken ni Mrs. Elsie Romero iti botos nga 3, 686 kontra ken Romero nga nakagun-od met iti botos nga 2, 608.
Iti sabali nga bangir, layus met ti botos ni dati nga ABC Chairman Edwin Salazar iti Distrito IX ( P i d d i g / S o l s o n a / Carasi). Nakagun-od ni Salazar iti 3, 988 nga botos idinto nga ti agdama nga Direktor Benigno “Ninoy” Aquino ket 1, 379 met nga botos.
Agpapada nga agsapata dagiti nangabak nga kandidato intono Disiembre 8, 2012 iti okasion ti “Annual General Membership Assembly” nga maangay to iti INEC Auditorium, iti mismo nga INEC Main Office, Suyo, Dingras, Ilocos Norte.
Naaramid ti eleksion kadagiti sumaganad nga petsa: Distrito IX - Oktobre 6, Distrito VI - Oktobre 13, Distrito X - Oktobre 20, ken naudi ti Distrito II - Oktobre 27. Nagbalin met nga naurnos ken natalinaay ti pannakaisayangkat ti nadakamat nga panagpipili. *


text:
NALUKAG gapu iti naglaok nga ariwawa ken dung-aw iti kalsada a sango ti dos grados a balayda. Nairidepna itay iti balkon bayat ti panagpalpalpana kalpasan a nakapangaldawda. Natan-awanna ni Baket Ansiang a kasta unay ti anug-ogna. At-atibayen daytoy dagiti dua nga annakda. Iti sanguananda, sakruy dagiti uppat a tanod ni Lakay Andring.
Napasennaay. Awanen ni kumpadre, nakunana iti isipna. Itay laeng bigat, intarayda ti lakay iti ospital ta agkupit kano ti barukongna. Agulaw pay.
Adda iti paraanganda a mangrukrukit kadagiti masetas a mulada nga agassawa itay ilabasda ti lakay. Naasian iti langa daytoy: kamkamatenna ti angesna. Simken iti panunotna nga amangan no didan maidanon pay iti ili ti kompadrena.
Awan makastrek a lugan ditoy barioda a Mubuan. Agdua kilometro manipud iti kalsada nasional. Masapul pay a lasatenda ti Waig Buyon sakbay a makadap-awda iti haywey.
Nabaknang ketdi ti barangayda. Nalawa ti kataltalonan a nangbarikes iti barangay. Naruay iti lames ti waig a nangkawiwit iti Bantay Ammu. Adu dagiti maanupan iti bantay ken agkakatangig dagiti langilangan a kayo. Nupay kasta, dida ab-abusuen ta ammoda nga ipateg ti sagut ti Dios kadakuada. Gapu itoy, di maat-atianan ti waig a pangawidanda iti padanum kadagiti talonda.
Iti nagtakderanna, nariknana ti bara ti agalas tres nga init. Immukuok iti kaungganna. Maikasiamen, nakunana. Immuna, daydi inosente nga ubing. Nagkombulsion; natay. Nakalasat koma no di nagabay a naitaray iti ospital, kuna ti doktor.
Simmaruno daydi Ilyong, 30, a kinagat ti uleg bayat ti panangruotna iti kanen ti nuangna. Awanen ti nagnaan ti tandok a naipakat kenkuana. Idi maidanonda iti ili, naladawen ti amin.
Naiturong ita ti imatang da Baket Ansiang kenkuana. Kasla adda sapsapulen dagitoy. Dimmegdeg la ket ngarud ti marikriknana. Wen, makonsensia. Ngem basolna kadi?
MALEM. Immallatiwda ken ni Nana Lerma nga asawana iti yan da Baket Ansiang. Kas nakairuamanda, nangiyawatda iti tulong.
“Anusam la ‘toy addan, Mari,” kinunana.
“Pagyamanan ti adu, Pari,” matepteppelan ti saibbek ti baket. “Naayatkayo unay nga agassawa kadakami.”
“Iburay ti adda, Mari,” inyandingay ni Nana Lerma. “Prinsipiomi dayta nga agassawa. Ania, ‘ya, ti sakit ni Pari?”
“Atake iti puso, Mare,” binulosanen ni Baket Ansiang ti sangitna. “No nasapsapa la koma a naitaray iti ospital, kuna ti doctor, nalabit a nalasatna kano koma ti peggad.”
Kasla naduyok ti barukongna kadayta a nangngegna. Manen, nakunana iti isipna. Nagabay… naladaw…
Napasennaay. Mano pay ti mangngegna a kasta a mangpabantot iti riknana?
Rimmuar iti balay ket namrayanna ti nangkita kadagiti mangiplasplastar iti tolda iti paraangan. Immanges iti nauneg. Nabang-aran pay a nakaangot iti angin nga inkubbuay dagiti karraep a talon.
“’Nia ketdin, ‘ya, ti rigat ti biagtayo ditoy away!” nangngegna nga insanamtek ni Ulling, ti kaanakan ni Lakay Andring nga agtawen iti beinte otso. Pamandeken daytoy ken natayengteng ti ngisit iti kudilna a gubuay ti pannakaturtorna iti talon.
“Pagkunaam iti kasta?” insumra a dagus ni Charlie a kataebna. Natayag daytoy ngem narapis. Kas ken ni Ulling, kinesset met ti init ti kudilna. “Ania pay lat’ sapulem ditoy barangaytayo? Nagadu a makan; saanka la ketdi a sadut!”
“No adda emerdiensi a pakasapulan ti mangngagas, awan ti madagdagus a tarayantayo,” inngalangil ni Ulling. “Adayotayo la unay iti ili!”
“’Payso ‘ta kunam, Barok,” imballaet ni Lakay Usting a nakaibarikes laeng iti bag a yan ti mamaenna.
“Dakkel a talaga a pukawtayo ti ipapanaw ni doktor,” insennaay ni Lakay Pistong.
Kadayta a nangngegna, manen, kasla naduyok ti barukongna. Tapno di kumaro ti marikriknana, simrek iti uneg. Inawisna ti asawana tapno agawiddan.
Masmasdaaw ni Nana Lerma ngem awan ti naaramidanna. Sigud ngamin a sada la agawid no panagluluton. Tumulongda pay nga umuna a mangkita iti pagkurangan ti agpasken.
Simrek iti kuartoda nga agassawa apaman a nakasangpetda. Intuloy met ni Nana Lerma ti pangtedna itay a gangansiluen.
Naipasabat kenkuana ti naikuadro a ladawan ti anakda idi agturpos daytoy iti medisina. Ladawan ti kinaamo ti rupana. Naisem ngem addaan tibker dagiti gunggunayna. Iti tayagna a lima kadapan ken lima pulgada a bagayan ti kinatarakina, agbagtit laengen, kunkunana, ti di mangayat iti barona.
“’Wan pay nobiak, ‘Tang,” kinuna ngamin daytoy idi pagsaludsodanna kalpasan a naipasana ti board. “Didak sa kayat dagiti babbai!” naikatawa. “Diak met ngamin naala ti kinataeryo…”
“Loko!” impaggaakna idi. “Ket no siak ti di agbalikas iti kinaguapom, Anak.”
“Pudno, ‘Tang. Siguro, kunkunak iti bagik… agbayogak!”
“Ay, ay, ay…dayta ti di mabalin! Awan it pulitayo ti kasta. Dayta ti laglagipem! Kakaisuna la ngaruden a bungadaka, sa ita ibagam nga agbayogka? No wey metten, a, Barok! Awanen, a, ti mangituloy iti pulitayo.”
“Saan man ket a dayta ti lawlawatenyo nga agama,” imballaet ni Nana Lerma. “Dumtengto latta, a, ti babai a mamagpitik iti puso ‘ta anakmo, sika a laklakayan!”
Nagkatawada nga agama.
“Ania ita ti planom, Barok?” inamad ni Nana Lerma idi agangay.
“Agserbiak iti away, Tatang, Nanang,” di man la nagbeddal a nagkuna ni Jethro nga anakda.
(Maituloyto)


text:
B) TI MENSAHE
1) linaon ken kababagas ti imbaga wenno insurat
2) adda umawat no ania ti kayat a sawen daytoy a mensahe
3) maysa daytoy a berbal wennno di berbal
Linaon ken kababagas.
Eksklusibo wenno sapasap ti mensahe. Eksklusibo no agpaay laeng iti umawat. Para kenkuana laeng dayta ket awanen ti sabali pay a pakaiturongan wenno pagpaayanna. Adda makunkuna a depinito nga umawat wenno nakaisangratanna. Idinto a para iti sapasap ti mensahe ket naisangrat para iti adu a tattao, ngem ti laeng immawat ti nakaituronganna tapno isunto metten ti mangidanon wenno mangirakurak iti amin a pagserbian ti mensahe wenno kadagiti amin a maseknan.
Agbatay iti umawat no ania ti kaipapanan ken kaimudingan daytoy a mensahe. Isunto metten ti itataud ti aksion ken reaksion kalpasan a naawat. Itoy a punto, dumtengen ti panagsisinnukat iti impormasion wenno mensahe. Dumtengen ti panagrakurak ti mensahe no saan la ket a nalimed. Ngem no limed ken eksklusibo dayta a mensahe a para laeng iti immawat ken nangted, para laeng kadakuada, saan a para publiko.
Maysa a berbal wenno di berbal.
Berbal no naisawang. Di berbal no saan a naisao, senias laeng ken dadduma pay a wagas a saan a naisawang.
C) TI WAGAS A PANNAKAIDANON TI MENSAHE.
Kasamayan iti amin ti panagpili iti pagnaan/pagsakayan ken/wenno wagas a pannakaidanon ti mensahe. No pilien a nalaing, tumutop ken umiso ti pannaidanonna. No saan a maiparbeng wenno biddut ti naaramat a wagas, saan unay a maagsep wenno saan a maawatan ti umawat, ngarud awanan samay ti mensahe.
Itoy a wagas, addaan iti dua a klase.
1) wagas a sensori
2) wagas nga institusional
1) Wagas a sensori. No sensori no kunana, dagiti umno a panagaramat kadagiti lima a sensori, a kas dagiti sumaganad: mata, agong, dila, lapayag ken panagrikna.
Kadagiti mata, umawat ken mangited kadagiti mensahe a di berbal, a kas kadagiti sumaganad: no nagmulagat with matching baniekes, nalabit a makarurod ti agited iti mensahe; no kidday, adda italtalukatikna a rikna; no nagtayyetayyek dagiti matana, nalabit adda pampanunotenna wenno saan nga umayon iti mensahe, ken dadduma pay.
Agong. Makaawat ken makaited iti mensahe ti agong? Wen. No bigla a nagbang-es ti maysa a tao, sa nangapput, adda naangotna a di naimbag; no nagsay-op iti atiddog with matching kidem, adda naangotna a naimbag, ken dadduma pay.
Dila. Awaten ken idanonna dagiti mensahe a gustaturi. Kas iti napait, nasam-it, naalsem, naapgad, natamnay, ken dadduma pay.
Lapayag. Awaten ken idanonna dagiti mensahe babaen ti panagdengngeg wenno babaen ti timek (sound).
Rikna. Maawat ken maidanon ti mensahe babaen ti rikna (feeling), kas koma iti nagatel no nagkudkod, apros ken dadduma pay a marikna.
2) Dagiti wagas nga institusional kas iti surat, telegrama, telepono, morse code, ken kadagiti elektroniko a ramit a pakaibilangan ti kompiuter ken aniaman a nagaramat iti elektroniko.
D) TI UMAWAT ITI MENSAHE
Ti umawat ti mangited iti kaipapanan ken kaimudingan ti mensahe. Ta para daytoy kenkuana. Adda ngarud kenkuana amin a bileg a mangawat ken mangirakurak iti kinaania ken kinapateg ti inawatna.
Adda iti mismo nga immawat wenno umawat iti mensahe ti panagtultuloy ti mensahe nga agwaras wenno dumteng iti sapasap wenno agpaay daytoy a limed wenno kurimed.
Siempre, no adda mensahe ken adda met umawat, sigurado nga adda sungbat wenno feedback. Ngamin, no awan daytoy, saan a mapasamak ti agtuloytuloy a kumunikasion. Isu a kasapulan daytoy.
Kasapulan daytoy a kas kontrol dagiti lapped ti komunikasion.
Adda tallo a wagas no kasano a maiyawat ti sungbat.
1) Umno ken umiso a sungbat
2) Di umno ken di umiso a sungbat
3) Naitantan a sungbat
Umno ken umiso a sungbat. Siempre daytay korek! Daytay eksakto a kaipapanan ken kidkiddawen ti mensahe.
Di umno ken di umiso a sungbat. Saan a maitutop ken posible pay a pabalagbag.
Naitantan. Posible a dagiti dua a nadakamat iti ngato ti sungbatna. Naitantan laeng gapu iti rason ti sumungbat.
Dagitoy ti tallo a wagas iti panagsungbat wenno isusungbat iti mensahe. Ngarud, kasapulan ti mangited iti mensahe, ti umawat iti mensahe, ti mensahe, ken wagas iti panagsungbat tapno agtultuloy ti komunikasion.
Ngamin no awan ti maysa kadagitoy a ramen ti komunikasion, nalabit a saan a maiwayat ti kinaposiblena a mapasamak no di man naginad ti pannagnana.
(Adda tuloyna)


text:
VIGAN CITY – Maysa ti natay ken agarup 1.5 Billion ti pateg dagiti nadadael ken napukaw iti Ilocos Sur kabayatan ti iduduprak ni Bagyo Ompong iti intero nga Amianan a Luzon idi Setiembre 14, 2018.
Dayta ti nairakurak iti report ti Provincial Disaster Risk Reduction Management Office ken ni Governor Ryan Singson kabayatan ti naangay a post-calamity assessment conference a naangay iti Provincial Capitol idi Setiembre 18, 2018. Indauluan ni Gov. Singson ti komperensia a dinar-ayan dagiti opisial ti Provincial Government, PDRRMC, Philippine National Police, Social Welfare Office, ken dadduma pay nga opisial dagiti maseknan nga ahensia ti gobierno.
Naladingitan ni Gov. Singson ti kaadda ti natay kabayatan ti bagyo ta inkagumaan ti Provincial Government ti zero casualty wenno awan koma ti matay nga agbalin a biktima ni Bagyo Ompong. Malem pay laeng idi Setiembre 12, 2018, dua nga aldaw sakbay ti isasanglad ni Bagyo Ompong sadiay Baggao, Cagayan, ket nangipaulogen ti Gobernador iti Executive Order a nangsuspende iti klase iti amin a lebel, ken serrek kadagiti amin a pagtrabahuan iti publiko ken pribado a sektor iti intero nga Ilocos Sur tapno makapagsaganada iti idadateng ti napigsa a bagyo.
Sakbay ti idadateng ni Bagyo Ompong, binilin ni Gov. Singson ti PDRRMC, dagiti local government units, ken maseknan a government agencies ti panagsaganada iti bagyo. Naimandar ti pannakaipaing kadagiti natalged nga evacuation centers dagiti agindeg kadagiti napeggad a lugar nangruna dagiti agnaed kadagiti isla ken iti igid ti kabaybayan ken karayan, ken kadagiti kabambantayan a paset a posible a margay ti daga. Napalagipan dagiti umili ti panagtudioda iti mandar ti gobierno, panagridam ken panagannadda iti iduduprak ti napigsa a bagyo tapno awan ti madangran wenno maisakripision a biag.
Iti laksid ti nasapa a panagsagana iti iduduprak ni Bagyo Ompong, natay ni Mauricio de la Rosa y Heraña, agtawen iti 82, naasawaan ken agnaed iti Brgy. Pila West, Santa Lucia, Ilocos Sur. Ti biktima ket natupakan iti sanga ti kayo ti manga a pukpukanenna idi madama ti napigsa nga angin ken tudo kabayatan ti Signal No. 3 ti kapigsana a bagyo iti Ilocos Sur. Naikamang nga addaan iti puot sadiay Razonable Candon Hospital babaen kadagiti rescuers ti Santa Lucia sakbay ti alas-10 iti bigat, ngem indeklarar ti doktor a nangatendar kenkuana idi alas-11:35 iti bigat.
Naipalaon pay iti PDDRRMC Report a napetsaan iti Setiembre 18, 2018 a pito dagiti nadangran a biktima ni Bagyo Ompong: dua sadiay Galimuyod, dua sadiay Nagbukel, maysa sadiay San Juan, tallo sadiay San Emilio, ken tallo sadiay Caoayan. Kaaduan kadakuada dagiti natupakan iti sanga ti kayo, ken dagiti naitayab a galba.
Maibasar pay iti dayta a report, agdagup iti 14,982 dagiti balay a nadadael kadagiti ili ken siudad iti Ilocos Sur. Kaaduan ti ili ti Santa Lucia nga addaan iti kadagupan a 2,454 a pagtaengan; 45 totally damaged ken 2,409 partially damaged. Maikadua ti Santo Domingo nga addaan iti kadagupan a 2,043; 64 ti totally damaged, ken 1,979 ti partially damaged. Maikatlo ti ili ti Santiago nga addaan iti 1,953 a balay; 47 totally damaged, ken 1,906 partially damaged.
Maikapat ti ili a Sinait nga addaan iti kadagupan a 1,778 a balay; 178 totally damaged, ken 1,600 partialy damaged. Maikalima ti ili ti San Esteban nga addan iti kadagupan a 1,409 a balay; dua ti totally damaged, ken 1,407 partially damaged. Maikanem ti ili ti San Juan nga addaan iti kadagupan a 1,045 a pagtaengan; 48 totally damaged, ken 997 partially damaged. Maikapito ti Caoayan nga addaan iti kadagupan a 960 a balay; 39 totally damaged, ken 921 partially damaged. Maikawalo ti ili ti Santa Catalina nga addaan iti kadagupan a 960 a pagtaengan; 24 totally damaged, ken 900 partially damaged.
Agdagup met iti P1,478,244,918.00 ti mapattapatta a balor dagiti nadadael iti benneg iti imprastraktura ken agrikultura kabayatan ti iduduprak ni Bagyo Ompong. Dumanon iti P272,437.578 dagiti nadadael a
government infrastructures pakairaman dagiti eskuela, kalsada, rangtay, covered court, river/sea wall ken dadduma pay nga imprastraktura.
Agdagup iti P1,205,807,340.00 iti benneg ti agrikultura ti gatad dagiti nadadael, kangrunaan ti pagay. Kangrunaan a napakaruan nga ili ken siudad ket Cabugao, Santa Lucia, Narvacan, Sinait, Magsingal, Nagbukel, Santo Domingo, Candon City, Vigan City ken San Vicente. Agdagup iti P5,083,929 dagiti nadadael a mula a natnateng; P4,754,386.00 iti livestocks wenno dinguen; ken P3,359,100.00 iti fisheries wenno piskaria.
Immandaren ni Gov. Singson ti panangideklarar ti Sangguniang Panlalawigan nga “under a state of calamity” ti Ilocos Sur, ken ti agtultuloy ti pannakaisayangkat ti relief operations kadagiti napakaruan a biktima, ken pannakaipaay ti tulong kadagiti mannalon. Nangipasa metten ti Sangguniang Panlalawigan iti liderato ni Vice Governor Jeremias Singson ti Resolution a mangkidkiddaw ti tulong ti nayon a tulong ti National Government para kadagiti biktima ni Bagyo Ompong iti Ilocos Sur. (Eden Alviar)


text:
Maisayangkat ti kaunaan a KBP Ilocos Norte Run for Unity ti Kapisanan ng mga Brodkaster ng Pilipinas inton Oktubre 20, 2018 iti Marcos Stadium iti oras ti alas singko iti bigat.
Dagiti kategorya iti fun run ket 3k, 5k, 10k ken junior para kadagiti ubbing nga agtawen ti 12 agpababa.
Umabot ti P250 ti bayadan dagiti agtaray ti 3K, P350 iti 5K ken P400 met para ti 10K.
Apaman nga agregister ken agbayad dagiti makipagpartisipar ti registration fee ket addaanen ti race bib ken tshirt nga maited a dagus.
Malaksid kadagiti kameng ti KBP ket maawis met a makipartisipar dagiti nadumaduma a grupo wenno institusyon iti Laoag City ken probinsiya.
Ti maurnong nga gatad ket maipaay kadagiti outreach program iti KBP nga idaulwan ni Mrs. Celestina C. Paz iti DWFB.
Agregister laeng iti 99.5 iFM wenno kadagiti KBP member station iti probinsiya.


text:
SAN ESTEBAN, Ilocos Sur – Tallo a lalaki ti nasalamaan ti polis bayat ti panagidaliasatda ti linibasda a rinagadi a landok ti rangtay iti kaltaang ti parbangon ditoy.
Nabigbig dagiti lalaki a da Rodel Castro, 26, residente iti Laslasong, Santa Maria Ilocos Sur; Michael Davan, 27, ken Agustin Adarayan, 21, agpada a taga-Samar ngem temporario nga agnaed iti Dan-ar iti Santiago, Ilocos Sur.
Segun iti report, madama nga agpatpatrolia dagiti polis nga indauluan ni PSI Antonio Reyes, agdama a hepe ti polis ditoy, iti barangay Villa Quirino idi masalawda ti top-down a traysikel nga addaan plaka a ZG-8106 a nakailuganan ti dakkel a landok nga agatiddog iti walo a metro.
Kinamat dagiti polis ti traysikel agingga a nakadanonda iti Barangay San Nicolas ditoy a nagtarayan dagiti lalaki kalpasan nga imbatida ti traysikel ken landok.
Kabigatanna, nagparang ti maysa a managan Diosdado Saburburo, 37, caretaker ti maysa a junk shop iti Dan-ar, Santiago, ngem taga-Bagani Campo, Candon City ket imbagana nga isu ti akinkukua iti traysikel. Innagananna dagiti suspek a nangbulod iti luganna.
Inaklon dagiti suspek a naggapu ti landok iti narakrak a daan a rangtay ti Laslasong.


text:
Idi lumabas ni tatang a mapan iti kantina ni ading, imbagak a mangwaris. Isu ngamin ti aglako no sumip-ngeten ta asikasuen ti kabsatko dagiti kaanakak. Awan ni kayong ta adda idiay abrod. Iti yan da tatang ti umiananda iti rabii. Iti laeng abagatanmi ti yan da tatang.
“Agpampanniit met ni Jeth, ‘Tang,” kinunak.
“Nasobraanna ngata ti nagay-ayam iti kapudotan.”
“Wen ket ngata, ‘Tang.” Diakon imbaga ti panangpainom ni baket iti sopdrink kenkuana. “Ipayapayyo kano, ‘Tang.”
“Mangtedka ngarud iti bado a nagsukatanna.”
Aggagaon ni baket idi umay ni tatang. Dagus a pinekpekkelanna ni Balong sa inkaratayna ti pagan-anay daytoy nga innalana itay. “Ne, panawanyon ni Balong,” kinunana. “Kaasi met.”
Agbaaw koman ni Balong, naidawatko met. Ngem apagiddami, agpakaririn ni Balong. Ad-addan a bimmara iti panagriknak. Dina payen kayat ti aggatas. Sigsigud a pangalana iti turogna ti panagdedena iti bote.
Adda da Anti Saling, kabsat ni tatang, ken Nanang. Saanda a makaidna.
Nangitunoak iti lasona. Inlabomi iti bagi ni Balong. Kalpasan ti sumagmamano a minuto, nagling-eten daytoy. Aguanta punas ti pamay-ak.
Saan met a makakuti ni baket ta makaturturog kano. Nabannog kan’ a naglaba. Isu ti nakaigapuan ti panaggurigor ni Balong, isu pay ti adda ganasna a maturog, innga-yemngemko. Ngem diak lattan impadpadlaw ti suronko.
Bimmaaw ni Balong iti panagriknak idi agnadnad ti ling-etna. Nagawid metten ni Nanang. Nagbati ni Anti. Nagyuplag iti salas. May-maysa ngamin ti kuarto ti balay.
Maikadua pay laeng ita nga aggurigor ni Balong. Damo idi agmakatawenna pay laeng. Impayegpegna idi ti gurigorna. Napalaus a danagmi ta rabii idi mangrugi nga aggurigor. Nagsayaatan pay laeng met a nagmalem. Ngem idi ketdin agalas-otson isu metten ti panagpamniitna. No mano a lasona ti naitunok nga inala-bomi kenkuana. Nagpatnag a dikami nakaturog ken ni baket. Agbaaw-agbara ni Balong. Ti ket puyatmi a nangbantay kenkuana! Denguen sa metten, Apo, nakunak pay idi malagipko a maysa a seniales ti dengue ti gurigor. Bininsirko no adda aglabbalabbasit iti bagbagi ni Balong. Napayamanak ta awan.
Di latta nagbaaw ni Balong iti kabigatanna. Kapilitan nga intaraymi idi iti ospital ta madanagankami ngaminen. Ti laeng konsuelomi, ammo latta ni Balong ti aggaratigit uray kasano a barana. Kasla ketdin awan marikriknana.
Iti ospital, anian a suronko iti nakatoka a doktor. “Ney, Domingo ita ket,” kinunana. “Awan ti out-patient,” inkitana kadakami.
Ngannganik la sungbatan. Ngem nagulimekak lattan ta innalan ti nars ti temperatura ni Balong.
“’Ton maminsan, ammoyonton, a,” kinuna manen ti doktor idi resetaannan ti anakmi. Nagtung-edak lattan. Ngem agkubkubbuar iti unegko. Apay, ammo ngarud no out-patient ti pasiente no di ipakita kenka, inngayemngemko. Agpupungtotak idi makaawidkami.
“Baybay-amon,” kinuna ni baket. “Ti napateg, kinitana ni Balong.”
“Ngem nakaro met unay,” inngarietko. “Gapu ta doktoren, kasta lattan ti panagsasaona. No saan nga ipakita ‘ta ubing, ammo ngarud no out-patient wenno saan?”
Pagsayaatanna, simmayaat met laeng ni Balong kalpasan ti maysa aldaw a panagtomarna iti naireseta kenkuana. Ngem ti ketdin ngina dagiti agas! Inrantan sa met ti doktor a dagiti nangina nga agas ti inresetana, kinunkunak!
Manipud idin, agingga’t mabalin, dimi kayaten nga agsakit ni Balong. Narigat ti agaywan iti masakit. Kasla malpay amin a bagi a makakita iti ubing a masakit.
Ngem adtoy manen ni Balong nga aggurigor – a patiek a basol ni baket. Pinainomnanto met iti nalamiis!
Bimmara manen ni Balong. Naibusen ti ilablabok kenkuana a lasona. Riniingko ni baket.
“Apay?” linidlidna dagiti matana.
Imbagak a nabara manen ti anakmi.
“Tapalam kadagita bulbulong.”
Innalak ti uggot ti saba. Nangisangpet itay ni Anti kadagiti bulong ti atsuwete ken uggot ti saba. Dagitoy met laeng ti itaptapalda iti barukong, muging ken bukotko idi no aggurigorak. Denggen met ti bagik. Mabilbilang iti maysa a dakulapko ti pannakaipadoktorko gapu laeng iti gurigor.
Nangpirgisak iti intapalko iti bagi ni Balong. Inikkak pay iti mugingna. Nagling-et manen iti kasta unay. Aguanta punas ti inaramidko. Nagbaaw kalpasanna.
Inridepko. Alas tresen iti parbangon idi makapuotak. Agbara manen ni Balong. Madanaganakon. Apay a di met laengen agsardeng ti panagbarana? Naibusen ti uggot ti saba.
Insarunok ti bulong ti atsuwete nga intapal ken ni Balong.
“Basolmo,” inridisko ken ni baket idi makapuot.
“Nagayatak, ‘ya, ngarud,” inkalinteganna.
“Dikanto met maisursuro ita! No ania ti maal-alam ngamin iti pangin-inommo iti sopdrink. Nagadu a kalamansi nga aramidem a lemonada. Wenno nagpasukdalka iti kalog, ‘ya!”
“Husto kadin, ‘ya, Lakay. Dinakon pabasolen. Ikarik, saanton a maulit.”
“Talaga a dinto maulit!” mamedmedmedan ti pung-totko.
Nagling-et manen ni Balong. Inagawaak a pinunasan. Nagbaaw. Diak napuotan a nairidepko manen.
NAKALUTON ni baket idi malukagak.
“Umayka manganen,” siisem a nagkuna. Addan ni Balong iti cribna. Kasta unay ti panagay-ayamna.
“Mustakan, Balong?” kinusok ti buok ni Balong. Dinapadapko ti mugingna. Awanen ti gurigorna.
“Pa-pa, Pa-pa,” kimmarayo. Inubbak nga inlili.
“Binannogmo ni Papa, a, Balong,” kinunak a kasta unay ti panangbisongko kenkuana.
“Mangankan ket, ne, maladawkan iti eskuela,” kinuna ni baket.
Miningmingak. “Sorry, Baket, ha,” binisitok.
“’Toy ketdin ‘ta ubing,” nagsam-it man ti isem ni baket.
(Gibusna)


text:
Prepektura ti Hyōgo
Ti Prepektura ti Hyōgo (兵庫県 Hyōgo-ken) ket maysa a prepektura iti Hapón a mabirukan idiay rehion ti Kansai idiay isla ti Honshū.[1] Ti kapitoliona ket ti Kobe.[2]
Ti nagan daytoy a prepektura ket naipangiletra idi a kas ti Hiogo.
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "prepektura ti Hyōgo" iti Ensiklopedia ti Hapón, pp. 363-365 iti Liblibro ti Google; "Kansai" iti Ensiklopedia ti Hapón, p. 477 iti Liblibro ti Google.
- ^ Nussbaum, "Kobe" iti Ensiklopedia ti Hapón, p. 537 iti Liblibro ti Google.


text:
Agosto 1
Ti Agosto 1 ti maika-213 nga aldaw ti tawen (maika-214 kadagiti bisiesto a tawen) iti kalendario a Gregoriano. Adda pay 152 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1901 – Francisco Guilledo, Filipino a boksingero (pimmusay 1925)
- 1942 – Jerry Garcia, Amerikano a musikero (pimmusay 1995)
Pimmusay[urnosen | urnosen ti taudan]
- 1944 – Manuel Luis Molina Quezon, maika-2 a Presidente ti Filipinas (naipasngay 1878)
- 2009 – Corazon Aquino, maika-11 a Presidente ti Filipinas (naipasngay 1933)


text:
SAN JUAN, Ilocos Sur – Maysa a polis ti Makati City ti nakasuan gapu iti panangbastosna iti hepe ti polis ditoy nga ili.
Gapu iti mapapati a kinaawan iti panagrespetona ken ni San Juan Chief of Police Police Senior Inspector Sosimo Racho, nasalpakan iti grave misconduct ni PO2 Elmandy Arconado, 32, naasawaan, residente iti Barangay Barbar ditoy nga ili ken kameng ti Makati City PNP.
Segun iti report, bayat ti naisayangkat a panagpapatang dagiti nainbolbar iti aksidente iti lugan a napasamak idi Abril 30, 2010 a pakaibilangan ti ama ken kasinsin ti suspek iti police station, mapapati a nagbalin nga arogante ni Arconado ken kinasubangna ni Racho.#


text:
BANTAY, Ilocos Sur – Saan nga epektibo ti wagas ti panagpilian kadagiti atleta isu a bimmaba ti ranggo ti Ilocos Sur iti pasalip iti ay-ayam iti rehion.
Daytoy ti maysa kadagiti ebaluasion ni sports supervisor ti dibision ti probinsia Meneleo Palma kalpasan ti makadismaya a performance ti delegasion ti Ilocos Sur iti kalkalpas nga Ilocos Region Athletic Association (IRAA) Meet a naangay iti San Carlos itay nabiit.
“No malagipyo, dua laeng a teams ti naglaban, 1st district ken 2nd district. Saan a nagepekto daydiay objective(na), isu a mabalin a daydiay ti maysa a rason,” kinuna ni Palma iti pannakiuman kenkuana ni Jun Ramos iti programa daytoy a Barangay Commando-Brigada.
Innayon pay ni Palma a “mabalin a napimpintas, naing-inget ti panagsagana dagiti dadduma a dibision.”
Iti kalkalpas a dinnayo iti IRAA sadiay San Carlos City, inyawid ti Ilocos Sur iti umuna ken maikadua a puesto iti high jump (elem. boys) ti Ilocos Sur.
Ti manen Ilocos Norte ti nagkampeon iti nasao a paay-ayam iti sports a pakapilian dagiti makisalip iti Palarong Pambansa.
Iti agdama a maang-angay a pasalip iti Central Luzon, Northern Luzon, Cordillera Qualifying Games babaen ti panangimaton ti Philippine Olympics Council, mapattapatta nga adda latta ti Ilocos Sur iti nababa nga standing agsipud ta dandani met laeng dagiti atleta a nakasalipda iti IRAA ti nakipartisipar iti dinnayo.
Iti daytoy a pasalip, agkurri ti medal count, saan a kas iti IRAA a point system.
Iti napalabas nga IRAA, nangabak ti Ilocos Sur iti umuna ken maikadua iti high jump (elem. boys) ti Ilocos Sur.
Nakikampeonato met iti football (secondary) ken iti baseball (elementary) ngem agpadada a naabak iti Ilocos Norte.
Kinuna ni Palma a kalpasan ti Philippine Olympic Festival, mangangay iti miting para iti ebaluasion kadagiti dua a dinnayo iti sports.


text:
RINIWRIW a deboto dagiti agdaydayaw iti imahe ni Apo Jesus Nazareno iti simbaan ti Quiapo, Manila. Gundaway met dagiti Katoliko iti Ilocos Sur ken kabangibangna a probinsia a makapagdaydayaw iti imahe ni Apo Jesus Nazareno iti Quiapo ta iti umuna a gundaway ket maipasiar daytoy iti Amianan a Luzon iti Parokia ti Kombersion ni San Agustin, Tagudin, Ilocos Sur inton Abril 28 agingga iti Mayo 6, 2018.
Naammuan ken ni Rev. Fr. Bernardo Gonzales, Kura Paroko iti Tagudin, ken Presidente ti Nueva Segovia Clergy, impakaammona a sabatendanto ti convoy a mangisangpet ti imahe ti Nangisit a Nazareno sadiay Bio, Tagudin, ti ka-Abagatanan a barangay ti Ilocos Sur, inton alas-2 iti malem ti Abril 28, 2018, ken maiprusisionto daytoy iti Karayan Amburayan sakbay a maitarus iti simbaan ti Parokia ti Kombersion ni San Agustin.
Maawagan ti pasken kas Daliasat Poong Nazareno a pakaiprusisionan ti imahe ni Apo Jesus Nazareno kadagiti innem a ragup wenno cluster ti barangay. Manipud alas-dos y media ti malem, maipan ti imahe iti ragup-barangay a pakaisayangkatan ti prusision ken maigibus iti Nasantuan a Misa iti alas siete iti rabii. Maisarunonto met ti salosalo wenno panagririnnanud iti taraon dagiti nakipaset iti Daliasat.
Maipaumian ti imahe ni Apo Jesus Nazareno iti simbaan ti parokia. Manipud alas singko y media iti bigat agingga iti alas dos iti malem ket mabalin dagiti deboto ti mapan agdaydayaw iti imahe iti simbaan ti parokia.
Ti Daliasat Poong Nazareno ket paset ti pannakarambak ti piesta ni San Agustin inton Mayo 5, 2018 tapno babaen ti pannakaipasiar ti imahena iti Tagudin ket ad-adda pay a mapauneg ti pammati dagiti pumarokia ken dagiti deboto a taga-Ilocos Sur ken dagiti agnaed kadagiti kabangibangna a lugar.
Naammuan pay ti panagtimpuyog ti parokia ken ti Municipal Government ti Tagudin nga idauluan ni Mayor Roque Verzosa Jr. para iti daytoy a naindaklan a naespirituan a pasken tapno mapagtalinaed ti urnos, kappia ken talna iti pagdaliasatan ti imahe ni Apo Jesus Nazareno a manamnama a daywento daytoy dagiti adu a Katoliko iti Ilocandia.
Inaldaw a nagadu dagiti Katoliko a mapmapan agdaydayaw kenkuana iti santuariona sadiay Simbaan. Minilion met a deboto dagiti makipagpaspaset iti tinawen a piestana wenno Translacion sadiay Quiapo a dagiti deboto ket aglilinnetletda tapno laeng makaasideg wenno makaulida iti karosa a nakaipalaonan ti imahe ken maaprosanda ti imahe ni Apo Jesus Nazareno. (Eden Alviar)


text:
Helen Hunt
Ni Helen Elizabeth Hunt (naiyanak idi Hunio 15, 1963) ket maysa nga Amerikana nga aktres, direktor ti pelikula, ken mannurat ti senario. Isu ket nagbida iti sitcom ti Mad About You para kadagiti pito a tawen, ken nangipapel kenni Carol Connelly iti romatiko a pelikula ti komedia idi 1997 iti As Good as It Gets ken isu daytoy ti nangabakanna iti Kalaingan nga Aktres. Dagiti dadduma pay a nangruna a pelikulana ket mairaman ti Twister (1996), Cast Away (2000), What Women Want (2000), Pay It Forward (2000), ken ti The Sessions (2012), ken ti naudi a naibaga ket ti nakaawatanna ti maikadua a nominasionna iti Gunguna ti Akademia. Immuna a nangiturong iti pelikula idi 2007 iti Then She Found Me (2007). Nangabak pay ni Hunt iti uppat a Gunguna ti Emmy, uppat a Gunguna ti Nabalitokan a Globo, ken dua a Gunguna ti Screen Actors Guild.
Dagiti akinruar a silpo[urnosen | urnosen ti taudan]
Midia a mainaig kenni Helen Hunt iti Wikimedia Commons


text:
Thursday, June 29, 2017
IRUSAT TI RHU-DOH TI ANTI-DENGUE CAMPAIGN!
Cabugao, Ilocos Sur – Maibasar iti Direktiba ti Department of Health (DOH), naselebraran ti bulan ti Hunio iti National Dengue Awareness Month babaen iti Tema:
“Eskwelahan, Simbahan, Barangay, Palengke at Buong Komunidad, Sama-Sama Nating Sugpuin ang Dengue”.
Nakipagselebrar ti LGU-Cabugao babaen iti panangiwardas dagiti Personnel ti Cabugao Municipal Health Office nga idauluan da Dr. Mark-Lawrence T. Tirao ken ni Public Sanitary Inspector Jeanette Garcia ket maysa kadagiti tinamingda iti panagturongda kadagiti pageskuelaan-sekundaria ti ili iti bulan ti Hunio ket impaganetgetda iti panangannurotda iti panagaramid kadagiti aktibidad a manglapped iti panagraira daytoy a naranggas a sakit ken nagitedda iti material a pangkontra iti dengue.
Kanaig daytoy, ti programa a Center for Health Development (CHDs) ti DOH ket kakammayetna ti LGU-Cabugao a nangaramid kadagiti aktibidad a nangipromot kadaytoy a gannuat.
Buklen ti nasao nga estratehia iti pananglaban ti dengue babaen iti panangadaptarda iti DOH 4S Kontra Dengue: Search and Destroy, Seek early consultation, Self-protective measures and Say no to indiscriminate fogging.
Maibasar iti rekord ti RHU, epektibo ti pannakaipakat ti “Operation Taob” kadagiti barangay a panangibukbok kadagiti naurnong a danum/tudo kadagiti goma, bote ken lata tapno saan a pagitlogan ti lamok ken ar-aramidenda latta ti information initiatives kontra iti dengue. Panagdaldalus ti aglawlaw ken madalusan dagiti nasamek a disso a posible a pagyanan ti lamok ti kaskenan pay nga maaramid. Sumarsaruno ti defogging a mausar a pangkontra iti makadangran a lamok no kumaro ti situasion.
Dagitoy nga aksion ken inisiatiba ket gubuay iti nasamay a programa iti pananglapped ti panagsaknap manen ti nadakamat a sakit babaen iti panangitandudo ti Gobierno Munisipal nga idauluan ni Mayor Josh Edward S. Cobangbang tapno masalbar dagiti umili nangruna dagiti ubbing iti pannakakagat ti agdangran a lamok kadagitoy a matutudo a bulbulan. # (Web In-Action)
“Eskwelahan, Simbahan, Barangay, Palengke at Buong Komunidad, Sama-Sama Nating Sugpuin ang Dengue”.
Nakipagselebrar ti LGU-Cabugao babaen iti panangiwardas dagiti Personnel ti Cabugao Municipal Health Office nga idauluan da Dr. Mark-Lawrence T. Tirao ken ni Public Sanitary Inspector Jeanette Garcia ket maysa kadagiti tinamingda iti panagturongda kadagiti pageskuelaan-sekundaria ti ili iti bulan ti Hunio ket impaganetgetda iti panangannurotda iti panagaramid kadagiti aktibidad a manglapped iti panagraira daytoy a naranggas a sakit ken nagitedda iti material a pangkontra iti dengue.
Kanaig daytoy, ti programa a Center for Health Development (CHDs) ti DOH ket kakammayetna ti LGU-Cabugao a nangaramid kadagiti aktibidad a nangipromot kadaytoy a gannuat.
Buklen ti nasao nga estratehia iti pananglaban ti dengue babaen iti panangadaptarda iti DOH 4S Kontra Dengue: Search and Destroy, Seek early consultation, Self-protective measures and Say no to indiscriminate fogging.
Maibasar iti rekord ti RHU, epektibo ti pannakaipakat ti “Operation Taob” kadagiti barangay a panangibukbok kadagiti naurnong a danum/tudo kadagiti goma, bote ken lata tapno saan a pagitlogan ti lamok ken ar-aramidenda latta ti information initiatives kontra iti dengue. Panagdaldalus ti aglawlaw ken madalusan dagiti nasamek a disso a posible a pagyanan ti lamok ti kaskenan pay nga maaramid. Sumarsaruno ti defogging a mausar a pangkontra iti makadangran a lamok no kumaro ti situasion.
Dagitoy nga aksion ken inisiatiba ket gubuay iti nasamay a programa iti pananglapped ti panagsaknap manen ti nadakamat a sakit babaen iti panangitandudo ti Gobierno Munisipal nga idauluan ni Mayor Josh Edward S. Cobangbang tapno masalbar dagiti umili nangruna dagiti ubbing iti pannakakagat ti agdangran a lamok kadagitoy a matutudo a bulbulan. # (Web In-Action)
Posted by Bayan ng Cabugao, Ilocos Sur at 3:19 PM
Subscribe to: Post Comments (Atom)


text:
SAN ESTEBAN, Ilocos Sur – Maysa a mangngalap a residente iti Barangay Apatot ditoy nga ili ti natay gapu iti panagsullat ti naalimonna nga ikan iti karabukobna.
Natay iti ospital a nakaitarayanna ni Edward Cancas, 22, baro, residente iti nadakamat a lugar, agsipud iti saan a dagus a pannakaikkat ti kurapo, ikan a pigaran, a naidalubdob ti pigarna iti karabukobna.
Segun iti report, napan nagpana ti biktima iti pangaldawda iti katangriban a paset ti baybay a sakup ti Barangay Apatot ket maysa a kurapo ti napanana.
Mapapati a kinagat ti biktima ti ulo ti ikan kas nakairuamanda a pangpatay iti daytoy ngem nagkuripagpag ti ikan ket naalimonna.
Saanen a naikkat ti biktima ti ikan gapu ta naidalubdob ti pigar daytoy iti karabukobna.
Mapapati nga inkarigatan ti biktima ti naglangoy a nagpaigid sana impakleb lattan ti bagina iti bato iti asideg ti takdang sa nagpatulong iti maysa nga ubing.
Iti panagreport ni Konsehal Marvin Ong iti DWRS, kinunana a nagpaarayat ti ubing a kadua ti biktima babaen ti panagpayapayna ngem saan nga intaltalek dagiti lumabas a bumarangay.
Mapapati nga adda pay bassit nga anges ti biktima idi intarayda iti ospital ngem saanen a naidanon pay a sibibiag.
Segun iti doktor a nangtaming kenkuana, naisalakan koma ti biktima no naisapsapa a naitaray iti ospital agsipud ta nadarasna nga inikkat ti ikan a naisullat iti karabukob ti biktima.
Kabayatanna, binuangay ti gobierno munisipal ditoy ti bukodna a Bantay Dagat tapno maaywanan ti kabaybayan a sakup daytoy nga ili kontra iti illegal a panagkalap.
Kinuna ni Mayor Chester Elaydo a nangpilida iti Bantay Dagat Brigade a pakaibilangan da Rodolfo Baldeviso, Sr., Cesar Quilaosing, Reynante Diga, Marlon Trinidad, ken Wilson Gamboa.
Kangrunaan a bantayan ti Bantay Dagat Brigade ti fish sanctuary project a masarakan iti sitio Lipit, Barangay Apatot, ditoy nga ili.
Nagdalan iti briefing dagiti napili a Bantay Dagat Brigade babaen kada Benedicto Saraos, law enforcement officer ken fish examiner ken ni Ricardita Tubon, provincial FARMC coordinator.#


text:
CANDON CITY – Iti laksid ti nainget a kampania ti kapolisan ditoy maikontra iti agraira a paltog, adda latta dagiti di mangitaltalek ket agisabbikelda iti armasda uray iti ipapanda kadagiti paginuman wenno videoke bars.
Idi rabii ti Nobiembre 24, maysa manen a nakaarmas a lalaki ti inaresto dagiti polis gapu ta dina kayat a bayadan dagiti nainomna.
Kanaig daytoy, nakasuan iti panaglabsing iti RA 8294 ti suspek a ni Reynaldo Saura Jr. y Gadiaza, 51, naasawaan ken residente iti Barangay Langlangca 2nd, Candon City.
Nagpulong ni Demetrio Valdez y Galutan, 36, naasawaan, security guard ti Jovel’s KTV, ken residente iti Barangay Allangigan 2nd kadagiti nagrekorida a polis a dua a kustomerda ti saan a nagbayad iti nainomda ken adda sabbikel ti maysa a paltog.
Rinikisa dagiti polis dagiti suspek ket nakumpiskada iti ikut ni Saura ti maysa a Colt Cal. 38 a nagkarga iti uppat a bala ken maysa a kapsula.
Inaresto dagiti polis ni Saura idi awan ti maipakitana a lisensiana nga agikut iti paltog.
Kabayatanna, maysa met a lalaki ti inaresto dagiti polis ti Narvacan kalpasan a nakumpiskada iti ikut ti maysa a paltog idi rabii ti Nobiembre 27.
Nagresponde dagiti polis kalpasan a nakaawatda iti tawag ti telepono ti kaadda ti maysa a lalaki nga addaan armas a nasaripatpatan iti plasa idi agarup 9:40 ti rabii ti Nobiembre 27.
Nakakumpiska dagiti polis iti ikut ni Dan-dan Carta y Rodolfo, 30, mannalon ken residente iti Barangay Margaay, Narvacan iti Caliber 22 revolver nga addaan Serial No. 99961 ken nagkarga iti tallo a bala.
Awan ti naipakita ti suspek a dokumento a mangpaneknek nga addaan iti otoridad nga agikut iti nasao a paltog.
Naipan ti suspek iti police station para iti tumutop a disposision.#


text:
Naaramid ti ceremonial distribution iti nasao a pamin-ian a pagay kadagiti mannalon iti Sports Complex iti imatang dagiti Municipal Officials nga idauluan da Mayor Josh Edward S. Cobangbang ken kasta metten dagiti pannakabagi ti Office of the Provincial Agriculture nga idauluan ni Mrs. Josefina Tamargo a tinarabay dagiti DA-LGU Cabugao Staff ken dagiti Opisiales ti Barangay ken pannakabagi dagiti Asosasion ti mannalon iti ili a Cabugao.
Nangipaay ti Mensahena ni Mayor Josh Edward. Kimmablaaw ken nagyaman ket imbagana a maiwaras a pakasagrapan iti pagsayaatan iti sapasap a mannalon daytoy a pinadpadaananda a sumangpet.
Nakikaysa dagiti kameng ti Konseho Munisipal kadaytoy a turnover nga isuda SBM Atty. Randy B. G. Kinaud, Committee Chairman on Agriculture; SBM Danny Q. Gazmen; SBM Vicky S. Serna; ken ni SBM Josefina S. Vallejo. # (Web In-Action)


text:
Opisina ken Impormasion iti Panagpasiar
Naimpusuan nga awisendaka nga agpasiar kadagiti opisina ken pagimprentaanmi. Ammuem ti adres ken oras ti panagpasiar.
Peru
Jirón El Cortijo 329
Monterrico Chico
LIMA 33
PERU
+51 1-708-9000
Panagpasiar
Lunes agingga iti Biernes
8:00 a.m. agingga iti 11:00 a.m. ken 1:00 p.m. agingga iti 4:00 p.m.
Kapautna 1 oras
Trabaho iti Opisina
Agipatpatarus kadagiti literatura a naibatay iti Biblia iti lengguahe nga Ashaninka, Awajun, Quechua (Ancash), Quechua (Ayacucho), Quechua (Cuzco), Quechua (Huallaga Huánuco), Quechua (Huaylla Wanca), Peruvian Sign Language, ken Shipibo-Conibo.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Deuteronomio 5:1-33
5 Ket inayaban ni Moises ti intero nga Israel+ ket kinunana kadakuada: “Denggem, O Israel, dagiti alagaden ken dagiti hudisial a pangngeddeng+ a sasawek kadagiti lapayagyo ita nga aldaw, ket masapul a sursuruenyo ida ken annadanyo nga aramiden ida.+2 Ni Jehova a Diostayo namatalged iti tulag kadatayo idiay Horeb.+3 Saan a kadagidi ammatayo a pinatalgedan ni Jehova daytoy a tulag, no di ket kadatayo, amin dagidiay sibibiag kadatayo ditoy ita nga aldaw.4 Rupanrupa a nakisao kadakayo ni Jehova iti bantay manipud tengnga ti apuy.+5 Sitatakderak idi iti nagbaetan ni Jehova ken dakayo iti daydi met laeng a tiempo+ tapno ibagak kadakayo ti sao ni Jehova, (ta nagbutengkayo gapu iti apuy ket saankayo a simmang-at iti bantay,)+ a kunkunana,6 “‘Siak ni Jehova a Diosmo,+ a nangiruar kenka manipud daga ti Egipto, manipud balay dagiti adipen.+7 Dika pulos maaddaan iti aniaman a sabali a didios maibusor iti rupak.+8 “‘Dika mangaramid maipaay kenka iti kinitikitan a ladawan,+ aniaman a porma+ a kaasping ti aniaman a banag nga adda iti langlangit sadi ngato wenno adda iti daga ditoy baba wenno adda iti dandanum iti uneg ti daga.9 Dika agruknoy kadakuada wenno maiturong nga agserbi kadakuada,+ agsipud ta siak ni Jehova a Diosmo maysaak a Dios a mangalkalikagum iti naipamaysa a debosion,+ a gapu iti biddut ti amma mangyeg iti pannusa iti annak ken iti maikatlo a kaputotan ken iti maikapat a kaputotan, no maipapan kadagidiay manggura kaniak;+10 ngem mangwatwatwat iti naayat a kinamanangngaasi maipaay iti maikasangaribu a kaputotan no kadagidiay agayat kaniak ken mangsalimetmet kadagiti bilinko.+11 “‘Dika aramaten ti nagan ni Jehova a Diosmo iti awan patpategna a pamay-an,+ ta ni Jehova saannanto a bay-an a di nadusa ti asinoman a mangaramat iti naganna iti awan patpategna a pamay-an.+12 “‘Iti panangsalimetmet iti aldaw ti sabbath tapno ibilang a sagrado, kas iti imbilin kenka ni Jehova a Diosmo,+13 agserbika ket masapul nga aramidem ti isuamin a trabahom iti innem nga aldaw.+14 Ngem ti maikapito nga aldaw ket maysa a sabbath ken Jehova a Diosmo.+ Dika aramiden ti aniaman a trabaho,+ sika wenno uray ti anakmo a lalaki wenno uray ti anakmo a babai wenno uray ti adipenmo a lalaki wenno uray ti adipenmo a babai wenno uray ti torom wenno uray ti asnom wenno uray ti aniaman a naamo nga animalmo wenno uray ti ganggannaet nga agnanaed kenka nga adda iti uneg dagiti ruanganmo,+ tapno ti adipenmo a lalaki ken ti adipenmo a babai makapaginanada a kas met laeng kenka.+15 Ket masapul a laglagipem a nagbalinka nga adipen iti daga ti Egipto+ ket inruarnaka ni Jehova a Diosmo manipud sadiay babaen ti napigsa nga ima ken siuunnat a takiag.+ Dayta ti makagapu nga imbilin kenka ni Jehova a Diosmo a ngilinem ti aldaw ti sabbath.+16 “‘Dayawem ni amam ken ni inam,+ kas iti imbilin kenka ni Jehova a Diosmo; tapno agbayag dagiti aldawmo ken naimbag ti lak-ammo+ iti daga nga ited kenka ni Jehova a Diosmo.17 “‘Dika mamapatay.+18 “‘Dika met makikamalala.+19 “‘Dika met agtakaw.+20 “‘Dika met mangpaneknek iti kinaulbod maibusor iti padam a tao.+21 “‘Dika met tarigagayan ti asawa a babai ti padam a tao.+ Dika met siaagum a garteman ti balay ti padam a tao, ti talonna wenno ti adipenna a lalaki wenno ti adipenna a babai, ti torona wenno ti asnona wenno ti aniaman a banag a kukua ti padam a tao.’+22 “Dagitoy a Sasao sinao ni Jehova iti intero a kongregasionyo iti bantay manipud tengnga ti apuy,+ ti ulep ken ti napuskol a daguyemyem, buyogen ti natbag a timek, ket awan innayonna; a kalpasan dayta insuratna ida iti rabaw ti dua a tapi a bato ket intedna ida kaniak.+23 “Ket naaramid nga apaman a nangngegyo ti timek manipud tengnga ti sipnget, bayat a ti bantay sumsumged iti apuy,+ immasidegkayo kaniak, amin a pannakaulo dagiti tribuyo ken dagiti lallakayyo.24 Kalpasanna kinunayo, ‘Adtoy impakita kadakami ni Jehova a Diostayo ti dayagna ken ti kinanaindaklanna, ket nangngegmi ti timekna manipud tengnga ti apuy.+ Itoy nga aldaw nakitami a ti Dios mabalinna ti makisao iti tao ket pudno a makapagtalinaed a sibibiag.+25 Ket ita apay koma a mataykami, ta daytoy dakkel nga apuy mabalin nga ibusennakami?+ No mangngegmi pay manen ti timek ni Jehova a Diostayo, sigurado met a mataykami.+26 Ta siasino iti isuamin a lasag ti nakangngeg iti timek ti sibibiag a Dios+ nga agsasao manipud tengnga ti apuy a kas kadakami idi ket kaskasdi nga agtultuloy a sibibiag?27 Sika umasidegka ket denggem ti isuamin a sawento ni Jehova a Diostayo; ket sika ti mangisaonto kadakami iti isuamin a sawen kenka ni Jehova a Diostayo,+ ket pudno unay nga imdengan ken aramidenminto.’28 “Gapuna nangngeg ni Jehova ti timek ti sasaoyo idi nagsaokayo kaniak, ket kinuna kaniak ni Jehova, ‘Nangngegko ti timek ti sasao daytoy nga ili, a sinaoda kenka. Naimbag ti inaramidda iti isuamin a sinaoda.+29 No koma laeng patanorenda nga agbuteng kaniak daytoy a pusoda+ ken mangsalimetmet a kanayon iti amin a bilbilinko,+ tapno naimbag ti lak-amda ken ti annakda agingga iti tiempo a di nakedngan!+30 Mapanmo sawen kadakuada: “Agawidkayo kadagiti toldayo.”31 Ket makipagtalinaedka kaniak ditoy, ket bay-am a sawek kenka ti isuamin a bilin ken dagiti alagaden ken dagiti hudisial a pangngeddeng a rebbeng nga isurom kadakuada+ ken masapul nga aramidenda iti daga nga itedko kadakuada a tagikuaenda.’32 Ket masapul nga annadanyo nga aramiden ti kas iti imbilin kadakayo ni Jehova a Diosyo.+ Dikay agbaw-ing iti makannawan wenno iti makannigid.+33 Iti isuamin a dalan nga imbilin kadakayo ni Jehova a Diosyo, rebbeng a magnakayo,+ tapno agbiagkayo ken naimbag ti lak-amyo+ ken pudno a mapaatiddogyo ti al-aldawyo iti daga a tagikuaenyonto.


text:
Sakbayna, naaramid ti Parada a tinampokan dagiti Players agraman dagiti Sports Officials iti aglikmut ti Poblasion.
Iti ababa a programa, indauluan ni SB Secretary Maxfel S. Suboc iti panglukat a kararag.
Welcome Message ti inaramid ni Mayor Edgardo “Ediboy” S. Cobangbang, Jr. Kimmablaaw ken nagyaman ni Mayor Ediboy ta nakagasgasat ti ili ta nairubuat daytoy a paay-ayam ditoy Cabugao.
“We welcome you all!” kinuna ti Ama ti Ili.
Intermission ti simmaruno ket nagpabuya ti PGIS Dancers.
Naisaganad iti pannakailawlawag ti kaipapanan ti Cong. RVS Inter-town Basketball Tournament babaen ken ni Mayor Mark Purisima ti San Ildefonso. Kinuna ti Mayor nga ad-adda a ti pannakayadayo dagiti agtutubo iti bisio ken pumigsa ti kooperasion, innayat, municipal unity iti intero nga umuna a distrito iti maaramidan daytoy a torneo.
Binagi met nga imbasa ni Mayor Sammy Boy Parilla ti Bantay ti Oath of Sportsmanship idinto ta iti Oath of Officiating Officials ken ni Mayor Alrico A. Favis ti Magsingal.
Iti mensahe ni Congressman Ronald V. Singson, kimmablaaw ken nagyaman iti amin a nakipaset kadaytoy a panagrubuat ti patorneo. Kinuna ti Diputado a b abaen iti kakastoy a paay-ayam ket tumulong met a mangpaprogreso iti lokalidad a kas kadagiti nabab aknang a nasion a mangitantandudo iti basketball kas kangrunaan nga sport.
Simmaruno ti Distribution ti bola iti tunggal participating town babaen iti panangbayabay dagiti Mayores-da. Da Gov. Ryan ken ni Congressman Ronald ti nagiyawat kadagiti bola. Iti mensahe ni Governor Ryan Luis V. Singson, nagyaman ni Gov. Ryan kadagiti amin a Mamayores iti umuna a distrito iti full support-da ket imbinsana ti pateg dagitoy a paay-ayam kasta metten iti Gov. Ryan Luis V. Singson Basketball Tourn ament iti 2nd District. Pinagyamanan ti Gobernador iti naan-anay a suporta dagiti Opisiales/umili kadagiti ili ket inikkanna pay ti pateg iti pannakamantener koma iti sportsmanship kadagiti nasao a paay-ayam.
Immuna a nagsalip dagiti Team ti Sto. Domingo ken Cabugao.
Nakikaysa met iti Opening ti Cong. RVS Inter-town Basketball Tournament da Cabugao Vice Mayor DJ Savellano; SBM Atty. Bryan Jett S. Pano; ABC President Brgy. Captain Thaddeus U. Soller kasta metten dagiti Opisiales ti paay-ayam ken dagiti dadduma nga ili a makisalip.
Kabayatanna, maibasar iti pakaammo iti pakaseknan ti pay-ayam, magun-od dagiti mangabak iti agkakadakkel a premio kas iti sumaganad: Champion – 150,000; 1st Runner-up – 100,000; 2nd Runner-up - 60,000; 3rd Runner-up – 40,000 ken sag-10,000 a Consolation Prize.
Maikkan pay ti P10,000 iti mapili a Most Valuable Player (MVP) ken sag-P5,000 iti agballigi para iti Mythical Five Team. # (Web In-Action)


text:
Segun ken ni Municipal Engineer Crescencio C. Formoso, bingay ti Munisipio iti RA 7171 ti nausar iti pannakakongkreto ti kalsada a sumrek iti Sitio Madula.
“Nasimpan ti dalan. Saan a kas idi a lasonglasong. Agyamankami iti Opisiales ti Munisipio nga idauluan da Apo Mayor. Sapay koma ta makongkrito ti dalan agingga iti pagpatinggaan ti balbalay ti purok,” kinuna ni Mr. Delfin Tagayuna, agindeg ti nasao a lugar idi kauman ti Web In-Action idi Hulio 31, 2012 iti Sitio Madula, Barangay Turod-Patac. # (Web In-Action)


text:
Nalatak nga edukador, isu ti umuna a presidente ti University of Northern Philippines (1972-78), nagbise-mayor iti ilina a Sta Maria, I.S., nagbise-gobernador iti Ilocos Sur, ken nagpaay a Chairman ken Presidente ti St. Mary's College a pinundar daydi Doktor Reyes, agingga iti ipupusayna.
Malaglagipto ni Doktora Reyes a kas kangrunaan a timmulong ken ni GSR iti pannakatagibi ti GUMIL Filipinas iti 14 a tawen a panagpaay daydi GSR a presidente ti GF.
Dagiti agassawa ti nangsangsangaili kadagiti mannurat nga Ilokano iti tinawen a pannakaangay ti kombension ti GF iti uneg ti panagtakem ni Dr. Reyes a kas presidente.
Maysa kadagiti maipagpannakkel a patanor ti Sta. Maria, malaglagipto pay ni Doktora Reyes a kinatinnulong daydi Dr. Reyes a nangimanton iti uppat a sanga ti Clinica Reyes iti ilida ken iti Pangasinan ken iti Nueva Ecija.
Mabigbig pay ni Doktora Reyes gapu iti adu a pammadayaw a naipaay kenkuana manipud iti panagturpos a kas Summa Cum Laude iti Edukasion ken Magna Cum Laude iti Medisina iti UST, ken kas topnotcher iti Medical Board idi 1953. (Eliseo B. Contillo)
(Naipablaak iti Bannawag, Nobiembre 9, 2015 a bilang.)


text:
January 25, 2016
Motor iti Agbibitin a Rangtay
MOTOR ITI AGBIBITIN A RANGTAY. Makalasat uray ti motorsiklo iti nalatak a Marag Hanging Bridge a mangballasiw iti Karayan Marag iti Tanap ti Marag iti ili ti Luna, Apayao. Nabingayen iti tallo a barangay (Marag, Cagandungan ken Calabigan), narigat a danonen daytoy a tanap a sigud a naawagan iti "no man's land" idi 1980-1990s a katibok ti insurhensia ken operasion military, ket kaaduanna a babaen ti motorsiklo (kasla habal-habal) a paglulubbonan ti lima katao wenno nasursurok pay ti pagluganan dagiti bumarangay a dumanon iti sentro ti Luna ken kadagiti kaparanget nga ili. Iti agdama, maikalkalawa ken makongkongkreto ketdi ti kalsada a dumanon iti Tanap ti Marag. Gapu iti daytoy, manamnama a mapasayaat ti transportasion iti nasao a lugar ta ad-adunton ti lugan a sumrek ken rummuar, kas kadagiti dyip, van ken mabalin a pati bus.(Roy V. Aragon)
(Naipablaak iti Bannawag, Pebrero 1, 2016 a bilang.)
Subscribe to: Post Comments (Atom)


text:
Friday, March 1, 2013
ELECTRICAL TOOLS, INTED NI MAYOR EDIBOY KADAGITI NAGSANAY
Cabugao, Ilocos Sur – Inyallawat ni Mayor Edgardo “Ediboy” S. Cobangbang, Jr. dagiti electrical tools kadagiti 20 nga agtutubo nga agsansanay iti Electrical Installation and Maintenance babaen iti DSWD idi Pebrero 28, 2013 iti Cabugao Cultural and Sports Complex, Brgy. Rizal, Cabugao, Ilocos Sur tapno adda usarenda a mangibiag ti naadalda nga ababa a kurso.
Inimatangan da Vice Mayor Danny Q. Gazmen ken MSWD Officer Mrs. Lydia S. Gazmen ti pannakaited dagiti ramit pang-elektrisidad nga usaren dagiti nagsanay.
Iti Marso 1, 2013, inted ni TESDA Provincial Director Joel Pilotin ti P3,550 1st Tranche Allowance iti tunggal Trainee ti Electrical Installation and Maintenance kasta met iti P1,930 a para iti tunggal Trainee ti Beauty Care, kas iti Hilot, (Massage). # (Web In-Action)
Inimatangan da Vice Mayor Danny Q. Gazmen ken MSWD Officer Mrs. Lydia S. Gazmen ti pannakaited dagiti ramit pang-elektrisidad nga usaren dagiti nagsanay.
Iti Marso 1, 2013, inted ni TESDA Provincial Director Joel Pilotin ti P3,550 1st Tranche Allowance iti tunggal Trainee ti Electrical Installation and Maintenance kasta met iti P1,930 a para iti tunggal Trainee ti Beauty Care, kas iti Hilot, (Massage). # (Web In-Action)
Posted by Bayan ng Cabugao, Ilocos Sur at 8:20 AM
Subscribe to: Post Comments (Atom)


text:
Timek Ti Barangay
PUNONG BARANGAY CHRISTOPHER A. AQUINO
BGY. CENTRO, AMULUNG, CAGAYAN
Iti Brangay Centro ti pinakasentro iti naduma-duma nga pagtagilakkuan.Isu daytoy iti daydayawen daguiti tattao,aglalo ti mannalon tapno mapanda ilako daguiti apitda nga pagay ken mais.Isu nga, ubing man wenno baket, babbaro wenno lakay, babbalasang wenno babbaro iti barangay Centro ti kaykayat da nga papanan.
Wen, daytoy nga barangay ket saan laeng nga dayta ti makitkitam nu di ket nasingpet, nagaget ken mannakigayyem nga Punong Barangay nga awan sabali nu di ni Punong Barangay Christopher A. Aquino, manipud pannangabakna a kas kapitan idi tawen 2010. Adu ti nagbaliwan ti barangay Centro. Ngamin ti naisangsangayan nga abilidad ken kapanunutanna ken daguiti Sangguniang Barangay tapno mapabaro ken mapasayaat da ti lugarna. Nakaawat ti tulong pinansyal nga naggapo ti prubinsya ti Cagayan nga idadauluan ni Hon. Alvaro T. Antonio ti kantidad nga Php100,000.00 nga para Electrification Project. Saan la nga dayta, kinompleto pay ni Gobernador Alvaro T. Antonio tapno amin nga Zone to barangay Centro ket masilawan. Naragsak daguiti komunidad ta nalawagan ti aglawlawda ken awan danag gapu ta awan ti krimen nga mapaspasamak. Itay napalabas nga tawen naikkan pinansyal manen daytoy nga barangay isu ti Concreting of Barangay roads iti Zone I iti gatad nga Php100,000.00, nanaynayunanti ragsak daguiti bumarangay ta napapintasen ti dalanda. Daytoy nga dalan ket mausar aglalo nu tiempo ti laylayus. Dakkel nga pagyaman mi iti lideres ti Prubinsya ti Cagayan.
Gapu iti naanep nga tulong ti komunidad aglalo daguiti miyembro iti 4Ps, nangabak nga First place ti barangay Centro ti kompetisyon ti Christmas Art nga naangay a kas opening day ti selebrasyon ti “Aldaw ti Amulung” babaen ti administrasyon ni Mayor Nicanor C. De Leon, kas nakuna ni Punong Barangay Christopher A. Aquino sapay kuma ta agtultuloy latta ti ayat ken suporta ni Gobernador Alvaro T. Antonio kadaguiti luglugar nga masakupan na tapnu manamnamada met ti idudur-as ti barangay da.


text:
Naaramid ti Ceremonial ti pannakaited ti Certificate of Completion ti 3-day seminar kadagiti nagpartisipar.
Nangited ni Mayor Ediboy ti Inspirational Message kadagiti nagseminar ket kimmablaaw ken nagyaman iti nakitana a gagar dagiti baro nga agserbi kadagiti barangay ket kalikaguman ti Ama ti Ili iti naregget a panagbibinnadang iti panagserbi kadagiti umili. Kasta met a dinakamat ni Mayor Ediboy iti pammadayaw a nagun-od ti LGU Cabugao a Kasiglatan nga Ili ti Ilocos Sur iti nagsaruno a daras. Innayonna a babaen iti panagtitinnulong dagiti Opisiales ti Barangay ket manayonan dagiti barangay a makisalip iti sumaruno a tawen. Iti kasta, agturong latta ti ili iti agtultuloy a panagdur-as ken panagsayaatna iti masanguanan.
Nangipaay met ti panagsarita ni Vice Mayor DJ Savellano. Kinablaawanna dagiti baro nga opisiales a katinnulonmg ti LGU Cabugao a mangipatungpal kadagiti pagsayaatan kadagiti kalugaranda iti barbarangay.
Nagatendar iti 3rd Day da Mr. Amado Tabin, LGOO ti ili ti Sinait ken Ms. Olive Guzman, DILG Ilocos Sur Provincial Staff iti maikadua nga aldaw ti nasao a seminar. # (Web In-Action)


text:
Wikipedia:AutoWikiBrowser
Ti AutoWikiBrowser (masansan a naipangyababaan ti AWB) ket isu ti semi automatiko nga editor ti MediaWiki para iti Windows XP ken dagiti pay naud-udi, nadaremdem daytoy tapno makaaramid mangpapardas ken mangpalaka kadagiti makabannog ken maul-ulit nga obra. Daytoy ket kasla pagbasabasa nga automatiko a manglukat ti panid kalpasan no maidlin ti naudi. No maisentar a maaramid, daytoy ket mangisingasing kadagiti pangsukat (kadawyan a ti panagporma) a sapasap laeng kadaggiti nangruna a pangsuksukat.
Iti agdama, ti AWB ket mabalin a makapartuat ti listaan dagiti panid manipud ti agmaymaysa wenno nadumaduma a kategoria, ti "dagiti nakasilpo ditoy", ti wiki a silsilpo iti panid, ti testo iti papeles, ti Google a pangbiruk, ti bambantayan ti agar-aramat, wenno dagiti kontribusion ti agar-aramator. Ti AWB adda pay kadagiti naitiptipon a programa tapno agkita kadagiti database dumps Wikipedia . Ti pagurnosan a kahon ti AWB ket suportaranna ti Microsoft Text Services Framework para iti panag-usar ti panagadlaw ti bitla/dagiti panangikat ti surat-ima.


text:
PAGSAYAATAN kadi dagiti kaaduaan a Pilipino ti panangpaay ti Commission on Appointment ti nominasion ni Regina Paz Lopez kas Sekretaria ti Department of Environment and Natural Resources, wenno pagimbagan laeng dagiti negosiante ken mabenbenepisiaran iti industria ti panagminas?
Nagduduma dagiti kananakem ken karirikna dagiti Pilipino iti naan-anayen a pannakaibasura ti appointment ni Lopez kas DENR Secretary. Adu dagiti mangtubtubngar iti pannakadadael ti nakaparsuaan iti maldaangan iti pannakapaay ti nominasion ni Lopez. Maayatan met dagiti negosiante iti panagminas, dagiti trabahador ken mabenbenepisiaran iti daytoy nga industria.
Imbasura ti Commission on Appointment iti botos a 16 – 8 ti nominasion ni Lopez kabayatan ti maikatlo a pannakabistana kalpasan iti secret-voting dagiti 24 a kameng ti komision. Walo a senador dagiti pimmabor ken ni Lopez; uppat a senador ken 12 a kongresista dagiti saan pabor kenkuana.
Dinutokan ni Presidente Rodrigo Duterte ni Lopez kas DENR Secretary gapu iti napintas a rekordna kas aktibo a mangilunglungalong kadagiti gannuat para iti pannakasalaknib ti aglawlaw ken nakaparsuaan, ken napasnek a tumultulong kadagiti napanglaw. Indauluan ni Lopez ti pannakadalus ti narugit a Pasig River, ken pannakasaluad ti La Mesa Dam watershed. Aktibo pay a nagpaspasiar kadagiti nagduduma a lugar iti pagilian para ti panangikampania a panangsaluad ti aglawlaw.
Iti las-ud ti 10 a bulan a panagakem ni Lopez kas DENR Secretary, pinaserraanna dagiti 23 a dadakkel a pagminasan. Sinuspenderna dagiti nasurok a 70 a kontrata ti panagminas. Immandarna pay ti pannakaiparit ti open-pit mining ken panagminas kadagiti water shed wenno dagiti kabakiran a pagtaudan dagiti ubbog.
Naragsakan dagiti adu nga umili a mangsupsuppiat ti panagminas kadagiti inyusuat ni Lopez nangruna kadagiti lugar nga adu nga agindeg dagiti naapektaran. Nakali ngamin dagiti bantay ken kabakiran. Nairaman pay a naapektaran dagiti kataltalonan, karayan ken igid ti kabaybayan. Nasabidongan met iti aglawlaw gapu kadagiti kemikal a naaramat kadagiti mine tailings kadagiti dam a nagugasanda iti minas.
Narurod met dagiti akinkukua, mangimatmaton ken benepisario dagiti kompania ti panagminas ta agamakda a matay daytoy dakkel nga industria iti pagilian. Ti Chamber of Mines of the Philippines ti kangrunaan a grupo dagiti negosiante a nangkontra ti nominasion ni Lopez. Inakusaranda ni Lopez a naturay unay ken nagipakat kadagiti illegal a bilin ken gannuat nga awanan iti tumutop a konsultasion.
Adu met a politiko ken kapamiliada dagiti agtagikua ken investor kadagiti mining companies. Adda pay dagiti kameng ti gabinete, senador, kongresista ken gobernador a dakkel ti interesna iti panagminas. Adu met a trabahador kadagiti pagminasan iti naikkat iti trabaho gapu ti panagserra dagiti pagpapaayanda a kompania.
Adu dagiti masayangan iti pannakaikkaten a DENR Secretary ni Lopez gapu iti makitkitada kenkuana a panangipategna iti nakaparsuaan ken ti tured ken pingetna a nangirupir kadagiti gannuat a panangsaluad iti aglawlaw. Iti kadagupan dagiti nagakem a DENR Secretary, mabigbig a ni Lopez ti kakaisuna a nakaitured a nangtubngar kadagiti mangdaddadael iti aglawlaw nangruna dagiti irresponsible nga agminminas.
Adda met dagiti mangkonkondenar kadagiti senador ken kongresista a kameng ti Commission on Appointment a nangkontra iti nominasion ni Lopez ta saanda a nabigbig ti kinapudnona ken kabaelanna ken gannuatna para ti pannakasalaknib iti aglawlaw. Adda pay ngamin dagiti kameng ti komision a dagiti kapamiliada ket agtagikua wenno major investor kadagiti kompania ti panagminas. No addaan koma iti delicadeza dagitoy a kameng ti komision ket saanda koman a nagbotos kontra iti kompirmasion ti DENR Secretary.
Ti pangngeddeng dagiti kaaduan a kameng ti komision a nangibasura iti nominasion ni Lopez ket maibilang a paset ti naindemokrasiaan a proseso. Mapapati a dagiti kameng ti komision ket bimmotos iti namnamaenda a pagimbagan ti kaaduan, ken saanda a naimpluensiaan iti sinoman. Ngem tiningitingda kadi a nasayaat no dagiti desisionda ket para iti sapasap a pagimbasan wenno para iti bukodda nga interes? Ania kadi ti napatpateg – trabaho dagiti rinibu laeng a Pilipino, maganansia dagiti kompania, ken mapastrek a buis ti gobierno iti panagminas, wenno ti nakaro a pannakadadael ti nakaparsuaan a mangted pangta ti peggad iti kaaduan?
Nakalkaldaang ti agtultuloy a pannakadadael ti nakaparsuaan. Saan laeng a babaen ti panagminas, ngem uray pay ti illegal a pannakapukan dagiti kayo nangruna kadagiti kabakiran ken kabambantayan; pannakadadael dagiti kabaybayan, karayan ken ubbog, pannakasabidong ti angin babaen kadagiti asuk dagiti planta, makina ken panagpuor; ken ti saan nga umno a wagas ti panagibelleng kadagiti basura.
Sagut ken intalek ti Dios ti lubong ken nakaparsuaan. Nailanad pay iti Konstitusion ti kalintegan dagiti umili a maaddaan iti natalged nga aglawlaw. Annongen ngarud dagiti amin a tattao a salakniban ti nakaparsuaan ket rumbeng nga idauluan daytoy dagiti opisial ti gobierno nga insaad dagiti umili. Nasken koma a ti sumukat a mangidaulo ti DENR ket ammona ken maituredna nga irupir ti kalintegan para iti natalged a nakaparsuaan. (Eden A. Alviar)


text:
Thursday, June 1, 2017
IRUAM TI BAGI ITI AGBALIWBALIW A KLIMA
Cabugao, Ilocos Sur – Iti pannaki-amad ti Web In-Action, impakaammo ni Dr. Mark-Lawrence T. Tirao, M.D. iti Municipal Health Office ti ili a a kangrunaan unay ita iti panagan-annad ti maysa nga indibidual tapno saan a makapet kadagiti sakit iti nadaras a panagbaliw ti klima.
Innayon ni Dr. Tirao a malaksid iti panateng-uyek a pakadlawan pay ti sintomas dagiti nakaro a sakit, panawen pay ita ti panagkakawa. Ipalpalagip latta ti Doktor a kangrunaan ita iti panagdaldalus, ehersisio, balance-diet, inana ken recreation ken dadduma pay nga annuroten iti natibker a salun-at tapno nasimbeng latta ti immunity system (salaknib) ti bagi iti saksakit.
Kas iti gagangay, adu ti bilang ti umili nga umay nga inaldaw nga agpaagas iti RHU pakaseknan iti medical check-up, pa-Blood Pressure (BP), Dental, Pre-natal, Immunization a buklen dagiti inna, maladaga, ubbing, agtutubo, lallakay ken babbaket.
Kabayatanna, maidanon pay ti serbisio ti salun-at kadagiti Barangay Health Station kadagiti barangay babaen iti mayeskediul a papan dagiti Nurses Deployment Program (NDP) Nurses a nakadestino iti RHU.
Dagitoy nga aksion ken inisiatiba ket maigapu iti agtultuloy a panagkammayet ti LGU-Cabugao nga idauluan ni Mayor Josh Edward S. Cobangbang ken ti Ahensia ti DOH iti pannakaipromot ti programa para iti salun-at dagiti umili. # (Web In-Action)
Innayon ni Dr. Tirao a malaksid iti panateng-uyek a pakadlawan pay ti sintomas dagiti nakaro a sakit, panawen pay ita ti panagkakawa. Ipalpalagip latta ti Doktor a kangrunaan ita iti panagdaldalus, ehersisio, balance-diet, inana ken recreation ken dadduma pay nga annuroten iti natibker a salun-at tapno nasimbeng latta ti immunity system (salaknib) ti bagi iti saksakit.
Kas iti gagangay, adu ti bilang ti umili nga umay nga inaldaw nga agpaagas iti RHU pakaseknan iti medical check-up, pa-Blood Pressure (BP), Dental, Pre-natal, Immunization a buklen dagiti inna, maladaga, ubbing, agtutubo, lallakay ken babbaket.
Kabayatanna, maidanon pay ti serbisio ti salun-at kadagiti Barangay Health Station kadagiti barangay babaen iti mayeskediul a papan dagiti Nurses Deployment Program (NDP) Nurses a nakadestino iti RHU.
Dagitoy nga aksion ken inisiatiba ket maigapu iti agtultuloy a panagkammayet ti LGU-Cabugao nga idauluan ni Mayor Josh Edward S. Cobangbang ken ti Ahensia ti DOH iti pannakaipromot ti programa para iti salun-at dagiti umili. # (Web In-Action)
Posted by Bayan ng Cabugao, Ilocos Sur at 2:33 PM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Isaias 23:1-18
23 Ti pammakdaar iti Tiro:+ Aganug-ogkayo, dakayo a barko ti Tarsis!+ ta naagawan dayta manipud panagbalin a maysa a sasangladan, manipud panagbalin a disso a serkan.+ Manipud iti daga ti Kittim+ naipanayag dayta kadakuada.2 Agulimekkayo, dakayo nga agnanaed iti daga iti igid ti baybay. Dagiti komersiante a naggapu iti Sidon,+ dagidiay bumalballasiw iti baybay—pinunnodaka.3 Ket iti adu a danum adda idi ti bin-i ti Sihor,+ ti ani ti Nilo, ti sapulna; ket nagbalin a ganansia dagiti nasion.+4 Mabainanka, O Sidon;+ agsipud ta ti baybay, O sika a salindeg ti baybay, kinunana: “Saanak a naaddaan kadagiti panagpasikal, ket saanak a nakapagpasngay, saanak met a nangpatanor kadagiti agtutubo a lallaki, nangpadakkel kadagiti birhen.”+5 Kas iti napasamak gapu iti damag maipapan iti Egipto,+ dagiti tattao agrigatdanto met iti nakaro gapu iti damag ti Tiro.+6 Bumallasiwkayo nga agturong iti Tarsis; aganug-ogkayo, dakayo nga agnanaed iti daga iti igid ti baybay.7 Daytoy kadi ti siudadyo a narag-o manipud iti al-aldaw ti nabayagen a tiempo, manipud kadagiti immuna a tiempona? Isu iturturong idi dagiti sakana iti adayo tapno agtaeng kas ganggannaet.8 Siasino ti nangipaay iti daytoy a pammatigmaan+ a maibusor iti Tiro, ti manangted kadagiti korona, a dagiti komersiantena ket piprinsipe, a dagiti agtagtagilakona isuda dagidiay nadayaw iti daga?+9 Ni met laeng Jehova ti buybuyot impaayna daytoy a pammatigmaan,+ tapno umsienna ti pagpannakkel ti isuamin a pintas,+ tapno laisenna amin dagidiay nadayaw iti daga.+10 Ballasiwem ti dagam a kas iti Karayan Nilo, O anak a babai ti Tarsis.+ Awanen ti pagaramidan iti barko.+11 Ti imana inyunnatna iti baybay; dinayyegna ti pagpagarian.+ Ni met laeng Jehova nangited iti bilin a maibusor iti Fenicia, a pukawenna dagiti salindegna.+12 Ket kunaenna: “Dika pulos agrag-on,+ O nairurumen, ti birhen nga anak a babai ti Sidon.+ Tumakderka, bumallasiwka nga agturong idiay mismo a Kittim.+ Uray sadiay saanto a makapainana kenka.”13 Adtoy! Ti daga dagiti Caldeo.+ Daytoy ti ili—saan idi a ti Asiria+—imbangonda a maipaay kadagiti agay-ayuyang iti desierto.+ Impatakderda dagiti torreda a panglakub;+ binakasanda a pinaglamolamo dagiti pagnanaedan a torrena;+ isu insaad ti maysa kas marmargaay a rebba.+14 Aganug-ogkayo, dakayo a barko ti Tarsis, ta naagawan+ ti salindegyo.15 Ket mapasamakto iti dayta nga aldaw a ti Tiro malipatanto iti pitopulo a tawen,+ kas met laeng iti al-aldaw ti maysa nga ari. Iti ngudo ti pitopulo a tawen mapasamakto iti Tiro ti kas iti kanta ti maysa a balangkantis:16 “Mangalaka iti arpa, likmutem ti siudad, O balangkantis a nalipatan.+ Aramidem ti amin a kabaelam iti panagtokar kadagiti kuerdas; paaduem dagiti kantam, tapno iti kasta malaglagipka koma.”17 Ket mapasamakto iti ngudo ti pitopulo a tawen a ni Jehova iturongnanto ti asikasona iti Tiro, ket isu agsublinto iti abangna+ ket agbalangkantis iti amin a pagpagarian ti daga iti rabaw ti daga.+18 Ket ti ganansiana ken ti abangna+ agbalinto a banag a nasantuan ken Jehova. Saanto a maidulin, wenno uray maurnong, agsipud ta ti abangna agpaayto kadagidiay agnanaed iti sanguanan ni Jehova,+ maipaay a kanen agingga a mapnek ken maipaay a nangayed nga abbong.+


text:
Albert Garcia
Ni Albert S. Garcia (naiyanak idi Pebrero 1, 1970) ket politiko a Filipino. Isu ket kameng ti partido KAMPI ken nabotusan kadagiti dua a termino a kas kameng ti Kamara dagiti Pannakabagi ti Filipinas a mangirepresenta ti Maikadua a Distrito ti Bataan. Isu ket immuna a nangabak iti panagbubutos ti Kongreso idi 2004, ken nabutosan manen idi 2007.
Sakbay ti pannakabutosna iti Kongreso, nagserbi ni Garcia kadagiti dua a termino a kas mayor ti Siudad ti Balanga manipud idi 1998 aginggana idi 2004.
Dagiti nagibasaran[urnosen | urnosen ti taudan]
- "Member Information: Albert S. Garcia". Kamara dagiti Pannakabagi ti Filipinas. Naala idi 2008-03-05.
Dagiti silpo ti ruar[urnosen | urnosen ti taudan]
- "Official Website of Congressman Albert S. Garcia". Naala idi 2008-02-10.


text:
Kategoria:Kamerun
Katkategoria:
- Dagiti mankomunidad a republika
- Dagiti pagilian a nagbeddengan ti Taaw Atlantiko
- Dagiti pagilian idiay Aprika
- Dagiti pagilian ken teritorio nga agsasao ti Ingles
- Dagiti pagilian ken teritorio nga agsasao ti Pranses
- Dagiti estado a kameng ti La Francophonie
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti republika